
BOSNA I HERCEGOVINA 


U radu je predstavljen kratki pregled razvoja historiografije o osmanskom osvajanju 
Bosanskog Kraljevstva 1463., uz naglasak na sudove i ocjene pojedinih autora o 
padu Bosne, od dubrovačkih pisaca i kroničara 16. i 17. stoljeća do suvremenih po- 
stignuća kritičke historiografije. Stavovi literature ponekad nam mogu dati više po- 
dataka o vremenu u kojem su nastali nego o vremenu koje opisuju te ih je stoga 
neophodno situirati u odgovarajući povijesni kontekst. 


Ključne riječi: Bosansko Kraljevstvo, Osmansko Carstvo, Turci, Stjepan Tomašević. 


Pad Bosanskog Kraljevstva 1463. jedan je od najznačajnijih događaja u 
povijesti Bosne i Hercegovine i o njemu je pisano u gotovo svakom djelu 
koje se bavilo prošlošću ovih prostora. Činjenica da za ova događanja ima- 
mo razmjerno obilnije i detaljnije izvore nego za ona ranija neminovno se 
odrazila i na njihove prikaze u historiografiji. Pored toga, u različitim peri- 
odima i političkim okvirima pad Bosne drukčije se tumačio i predstavljao. 

Cilj je ovog rada ukazati na glavne ocjene i sudove koje su pojedini povje- 
sničari izricali o padu Bosne te ponuditi kratki pregled razvoja historiografi- 
je o osmanskom osvajanju Bosanskog Kraljevstva. Pri tome je veoma važno 
imati na umu da nam pojedine historiografske ocjene mogu dati više poda- 
taka o vremenu u kojem su nastale nego o vremenu koje opisuju. S obzirom 
na to da su istraživači dužni oslanjati se na rezultate svojih prethodnika, 
znanstvena obveza nalaže da se te smjernice prate, tumače, analiziraju i kon- 
tekstualiziraju s dostignućima suvremene znanosti. Uobičajeno je stanovište 
starije historiografije da je Bosna pala brzo, ne pruživši otpor dostojan njezi- 

nu položaju u tadašnjim političkim okolnostima. No malo se autora potrudi- 
lo da pronađu, identificiraju i iscrpnije ispitaju prave uzroke. 


* 


Neki od najranijih zapisa o padu Bosanskog Kraljevstva potječu iz pera 
dubrovačkih pisaca i kroničara 16. i 17. stoljeća. No svakako najznačajniji 
pisac koji je o tome ostavio svoje zabilješke bio je benediktinski opat Mauro 
Orbini (+1614.). Njegovo djelo o slavenskoj povijesti, objavljeno na talijan - 
skom jeziku u Pesaru 1601. pod naslovom Kraljevstvo Slavena, bilo je jedno 
od najutjecajnijih historiografskih ostvarenja po pitanju slavenske prošlosti 
u proteklom periodu.! U sastavljanju svoje obimne i iscrpne knjige Orbini 
je koristio brojne izvore koji su mu stajali na raspolaganju. Od grčkog pisca 
Laonika Halkokondila neke je dijelove doslovno preveo i sasvim preuzeo, 
oslanjao se na Komentare pape Pija II., na djela Johannesa L&wenklawa, 
Antonija Bonfinija i drugih autora. Prema Orbinijevu sudu, Bosnu je u te- 
žak položaj pred njen pad doveo kralj Tomaš, koji je bio “lukav, prevrtljiv i 
nepostojan u svojim delima"* On donosi priču da je osmanski car Mehmed 
II. došao prerušen u Bosnu, gdje se pobratimio s kraljem, zbog čega je 
ugarski kralj Matijaš nagovorio kraljeva sina i brata da ga smaknu. Sultan je 
ubojstvo svoga pobratima, uz kasnije otkazivanje harača, iskoristio kao po- 
vod za napad na Bosnu.* Orbini među razlozima brzog pada Bosanskog 
Kraljevstva navodi i neslogu velikaša koji su, prema njegovu pisanju, zajed- 
no mogli pružiti snažniji otpor.“ 

Pored Orbinija, podatke o slomu Bosanskog Kraljevstva daju i drugi 
dubrovački pisci i kroničari. Dubrovački anonim ima podatak da je Bosnu 
i njene tvrđave zauzeo Turčin Mehmed Čelebija," dok Nikolo Ranjina u 
svojoj kronici iz 1522. bilježi da je sultan Mehmed s vojskom krenuo na 


' Mavro Orbin, Kraljevstvo Slovena. (Preveo Zdravko Šundrica), Beograd: Srpska književna za- 
druga, 1968.; Mauro Orbini, I! regno degli Slavi. (Nachdruck besorgt von Sima Ćirković und 
Peter Rehder), Miinchen: Verlag Otto Sagner, 1985.; Mauro Orbini, Kraljevstvo Slavena. (Prevela 
Snježana Husić), Zagreb: Golden marketing, 1999. 

? Orbin, Kraljevstvo Slovena, 164. 

3 Isto, 165-166. 

“* “Neki kažu da je, posle zauzimanja ovoga kraljevstva od Turaka, Mehmed odgovorio nekom ja- 
ničarskom agi koji se našao pred njim i slavio junaštvo koje su pokazali njegovi janičari u ovom 
ratu kako Bosansko Kraljevstvo ne bi tako lako palo da su velikaši toga kraljevstva bili jedinstveni 
i složni, kao i da je do njegove propasti došlo zbog njihovog razdora i nesloge Isto, 174. 

* Annales Ragusini Anonymi, item Nicolai de Ragnina. Monumenta spectantia historiam 
Slavorum meridionalium (dalje: MSHSM), Vol. XIV, Scriptores, Vol. 1, Zagreb: Jugoslavenska 
akademija znanosti i umjetnosti (dalje: JAZU), 1883., 64. 

Bosnu da je zauzme.“ U kronici Junija Rastića, koju je nakon 1451. nastavio 
Ivan Marinov Gundulić, doneseno je šire izlaganje, uglavnom na osnovi 
izvornih podataka. Kralj je na prijevaru namamljen da se preda, a potom 
mu je oderana koža. Glavni razlog “che il Turco occupasse la maggior parte 
della Bosna, della Rassia e della Servia" leži u drskosti, prevrtljivoj i nepo- 
stojanoj politici posljednjeg kralja koji je života koštao i vlastitog oca." Ja- 
kov Lukarević opisuje kako je sin zadavio oca Tomaša kod Bjelaja, kako je 
sultan krenuo na njega, uhvatio njega i strica mu Radivoja u Ključu te im 
odrubio glave.? 

Posebno mjesto među piscima 16. i 17. stoljeća koji su se bavili propašću 
Bosanskog Kraljevstva pripada šibenskom povjesničaru Dinku Zavoroviću 
(£1608.).? Pored njegovih značajnih djela koja su ostala u rukopisu, istraživa- 
njem Darka Novakovića pronađena je i jedina do sada poznata tiskana knjiga 
ovog autora, pod naslovom Ruina et presa del regno della Bossina.'"“ Djelo je 
završeno u Šibeniku još 22. listopada 1598., a tiskano je u Veneciji četiri go- 
dine kasnije. U neveliku knjižicu autor je, pored kratkog prikaza propasti 
Bosne te nešto iscrpnijeg opisa ponovnog zauzimanja Jajca od strane kralja 
Matijaša Korvina, zasnovanog u cijelosti na djelu Antonija Bonfinija, uvrstio 
rodoslovlje bosanskih vladara i stablo obitelji Kosača. Prema predgovoru, 
knjigu je napisao želeći odgovoriti na pitanje mletačkog plemića Simona Sa- 
lamona o tome koji je grad u Bosni prije turskog zauzeća bio kraljevsko sje- 
dište.'" Unatoč činjenici da se radi o malom djelu, ipak se stječe dojam da bi 
istraživanju njegova sadržaja i pozadine trebalo posvetiti nešto više prostora 
te da postoji potreba objavljivanja njegova kritičkog izdanja. 


5 Isto, 261. 

7 “Et havendolo fatto uscire nascostamente fuori di Jaize, capo del regno di Bosna, dove retirato 
sera, con promesse grandi, e postisi al colloquio, fu il re di subito preso e per comandamento del 
barbaro fu spogliato della propria pelle. Il regno, che al proprio padre con inganno occupo, in- 
sieme con la vita perse. Questa temerita fu causa, che il Turco occupasse la maggior parte della 
Bosna, della Rassia e della Servia, e che sotto il suo dominio cadessero quelle provincie? Chronica 
Ragusina Junii Resti (Ab origine urbis usque ad annum 1451). MSHSM, Vol. XXV, Scriptores, 
Vol. II, Zagreb: JAZU, 1893., 361-362. 

* Giacomo di Pietro Lvccari, Copioso ristreto de gli Annali di Ravsa. Venetia: Ad instantia di 
Antonio Leonardi, 1605., 107-108. 

* Iva Kurelac, Dinko Zavorović - šibenski humanist i povjesničar. Šibenik: Gradska knjižnica 
“Juraj Šižgorić" 2008. 

"" Ova Zavorovićeva knjižica ima samo 23 stranice, uključujući i naslovnu stranicu. Darko 
Novaković, “Šibenska povijest Bosne", Vijenac VIII, br. 167-169 (2000): 32-33; Kurelac, Dinko 
Zavorović, 42-43. 

!! Novaković, “Šibenska povijest Bosne", 32-33. 

U djelima franjevačkih kroničara i spisatelja 18. stoljeća pad srednjo- 
vjekovne bosanske države zauzima posebno mjesto.!* Pored podataka iz 
kronološkog dijela, franjevci u svojim ljetopisima donose i sažeto djelo koje 
je u Trnavi 1712. objavio Pavao Ritter Vitezović pod nazivom Bosna Capti- 
va."* U ovom prikazu pada Bosanskog Kraljevstva događaji su prilično ne- 
jasno prepričani jer nedostaje ispravan kronološki tijek izlaganja, pojedine 
su ličnosti pobrkane, a cijeli je opis, kako je to historiografija poslije utvrdi- 
la, zapravo izmišljen. U njemu se bosanskim kraljevima daju negativne 
osobine, a tvrdi se da su se dobrovoljno predali osmanskom osvajaču. Ove 
ideje o padu bosanske države nisu bile artikulirane unutar same franjevač- 
ke zajednice i u ljetopise su uvrštene posredno, preko djela Pavla Rittera 
Vitezovića. Franjevci su ih bili skloni prihvatiti zbog toga što su se savršeno 
uklapale u moralno-vjerske poruke o krivnji i kazni, tj. zločinu kao osnov- 
nom razlogu za teško stanje u kojem se Bosna u tom trenutku nalazila. 
Ovakvo tumačenje srednjovjekovne bosanske povijesti u spisima 18. stolje- 
ća svakako je interpretacija u duhu vremena koja je nailazila na opće pri- 
hvaćanje u franjevačkoj zajednici. Suvremenici bosanskih kroničara obično 
su uzroke svojih problema objašnjavali tako što su krivnju prenosili na dru- 
ge, najčešće je pripisujući grijesima predaka i prethodnika.'“ U franjevač- 
kim je ljetopisima padu Bosanskog Kraljevstva posvećeno više pozornosti 
nego ostalim temama iz bosanske prošlosti, jer se taj događaj smatrao pri- 
jelomnim za sudbinu franjevaca u Bosni. 

Tradiciju kroničara nastavio je poznati franjevački spisatelj i istaknuti 
javni djelatnik 19. stoljeća, ilirac i prosvjetitelj Ivan Franjo Jukić (+1857.), 
koji je u knjizi pionirskog karaktera Zemljopis i poviestnica Bosne, objavlje- 
noj u Zagrebu 1851.,'“ preuzeo Orbinijevo kazivanje o sultanovoj želji da 
osveti pobratima Tomaša kao jednom od glavnih motiva za osvajanje 


"? Anto Slavko Kovačić, “Pad Bosne i Hercegovine pod Turke u spisima bosansko-hercegovačkih 
franjevaca" u: Povijesnoteološki simpozij u povodu 500. obljetnice smrti bosanske kraljice Katarine. 
Sarajevo: Kršćanska sadašnjost - Franjevačka teologija Sarajevo, 1979., 60-85. Isti je rad objav- 
ljen i u: Nova et vetera 29/1 (1979): 117-142. Usporedi Emir O. Filipović, “Bosansko srednjovje- 
kovlje u domaćim franjevačkim kronikama 18. stoljeća" u: Zbornik o Marku Dobretiću. Sarajevo 
- Dobretići: Općina Dobretići - Kulturno-povijesni institut Bosne Srebrene, 2008., 125-139. 

'5 Paulus Ritter Vitezović, Bossna captiva, sive Regnum et interitus Stephani ultimi Bossnae regis. 
Tyrnaviae: Typ. Acad. per Joan. Henr. Geich, 1712. 

“4 Usporedi Žan Delimo, Strah na Zapadu (XIV-XVIII veka opsednuti grad). Vrnjačka Banja: 
Zamak kulture, Separat 27, 1982., 93-94. 

"5 Kovačić, “Pad Bosne i Hercegovine", 60. 

* Slavoljub Bošnjak, Zemljopis i poviestnica Bosne. Zagreb, 1851. 

Bosanskog Kraljevstva.'" Jukić je nastojao razloge za pad Bosne, kao i dru- 
gih slavenskih država, pronaći u moralno-etičkim greškama naroda, slaboj 
centralnoj vlasti i komadanju države između plemića, koji su bili nezasitni 
u svojim ambicijama i olako su napustili kralja u njegovu nastojanju da 
spasi kraljevstvo. '* 

U svom djelu Bogomili i patareni, objavljenom u Radu Jugoslavenske 
akademije znanosti i umjetnosti, Franjo Rački, otac moderne hrvatske hi- 
storiografije i jedan od vodećih protagonista južnoslavenske integracije, 
postavio je temelje kasnijem razumijevanju pada Bosne. Prema njemu, 
glavni su uzročnici propasti ležali u vjerskim nemirima koji su tresli državu 
u 14. i 15. stoljeću. On kaže da “Stjepan Toma ostavi svomu sinu i nasljed- 
niku Stjepanu Bosnu vjerskimi borbami razvraćenu, vrebajućemu neprija- 
telju izloženu“ Rački očekuje da će čitatelj iz njegova nacrta “razabrati, 
kako je ova kraljevina bezprimjernom kukavštinom propala" te, žaleći dalje 
nad bosanskom sudbinom, piše: 


Bosna dakle ne može u ovoj proti Turstvu borbi pokazati niti na Kosovo kano 
Srbija, niti na Carigrad kano Grčka, niti na Kroju kano Arbanaska. Ona se ne 
može ponositi niti Lazarom i Milošem, niti Đurđom Kastriotom, pače niti Kon- 
stantinom i Teofilom Paleologom ... Svi nam ovi znakovi prstom kažu, da je 
Bosna veoma bolestna bila, čim nemogaše ni junački poginuti. Ova bolest ležaše 
ponajglavnije u vjerskoj i ćudorednoj razvraćenosti, koja se u njezinu tielu od 
više viekova zalegla, te ga po malo raztrovala.“ 


Povjesničari koji su se oslanjali na djela Račkog ustrajali su na ovoj 
tvrdnji te se ona kao tanka nit provlačila kroz mnoga historiografska djela 
sve do kraja 20. stoljeća. Održavanju takve teze svakako je doprinijela činje- 
nica da podaci dubrovačkih arhivskih knjiga, koje su analizirali i prezenti- 
rali Franjo Rački, a poslije i Ćiro Truhelka, o ovom prijelomnom doga- 


" Kraljevu predaju kraljevstva osmanskoj osvajačkoj vojsci Jukić je prokomentirao riječima: 
“Oh! moj nesretni kralju, zar neznaš: da je turska viera ko na vodi piena! Al griesi su te sapeli: 
Bilaj ti polje tamo za tobom samo 10 satih leži, tude jadan pamet tvoja čami i gleda mračnu sie- 
nu tvog otca, kog si nemilostno zadavio“ Isto, 128. 

' Isto, 129-131. 

" Franjo Rački, “Bogomili i patareni" Rad JAZU VIII (1869): 168. 

2% Isto, 173. 

“ Franjo Rački, “Dubrovački spomenici o odnošaju dubrovačke obćine naprama Bosni i Turskoj 
godine razspa bosanske kraljevine", Starine JAZU VI (1874): 1-18. 

2 Ćiro Truhelka, “Dubrovačke vijesti o godini 14632 Glasnik Zemaljskog muzeja XXII (1910): 
1-24. 

đaju bosanske povijesti nisu istraživačima dali informacije kakve su priželj- 
kivali i očekivali. 

U prvoj znanstvenoj sintezi historije bosanskoga srednjovjekovlja, 
objavljenoj u Zagrebu 1882.,? Vjekoslav Klaić preuzima i prihvaća stavove 
Račkog te ih doslovce ponavlja, dodajući im svoj vapaj “Bosna bješe pala, 
kukavno pala"** Pored toga on govori o predaji Bobovca od strane kneza 
Radaka, koji je bio “nekoč gorljiv pataren, a kasnije od sile katolik". 

Fra Antun Knežević (+1889.),* kulturno-prosvjetni i politički djelatnik, 
u svom je djelu Kratka povjest kralja bosanskih (1884., 1886., 1887.)? na osno- 
vi objavljenih povijesnih izvora, s romantičarskim nadahnućem i živopisnim 
narativnim stilom, pisao o boju pod Bobovcem koji je, prema njemu, trajao 
pet dana i tijekom kojeg je sultan morao lijevati topove, namučivši se silno 
oko tvrđave koju mu je na kraju predao pataren knez Radak.* Pišući o opsje- 
danju kralja u gradu Ključu na Sani, Knežević kaže da je “vezir bistro vidio da 
ni jedan grad sva sila turska nemože osvojiti osim Bobovca, i to po izdajstvu* 
te je odlučio pregovarati s kraljem.“ Izlaganje o ovoj temi Knežević završava 
riječima: “Slava hrabrim boriocem, koji umrše za obranu otačbine!*? 

Svoju knjigu Pad Bosne (1463.), objavljenu u Senju 1886.,*' Knežević je 
sasvim posvetio opisu ključnih događaja vezanih za posljednje dane Bosan- 
skog Kraljevstva. U njoj je pokušao sklopiti što cjelovitiju sliku o padu Bosne, 
želeći na čitatelja ostaviti snažan dojam osmanske opasnosti i bosanske 


? Vjekoslav Klaić, Poviest Bosne do propasti kraljevstva. Zagreb, 1882. 

* Isto, 340-341. 

25 Isto, 335. 

** Dubravko Lovrenović, “Fra Antun Knežević — historičar srednjovjekovne Bosne" u: Zbornik 
radova sa simpozija u povodu 100. obljetnice smrti fra Antuna Kneževića održanog u Jajcu 20. i 
21. X 1989. Sarajevo, 1991., 135-140. Isti je rad objavljen i u: Nova et vetera 39-40/1-2 (1990): 
191-196. Dubravko Lovrenović, “Bosanski Jeremija u novom izdanju. Uz reprint izdanje Kratke 
povjesti kralja bosanskih (Dubrovnik 1884, 1886, 1887) fra Antuna Kneževića", Bosna francisca- 
na 30 (2009): 241-251. 

?7 Antun Knežević, Kratka povjest kralja bosanskih, sv. I-III. Dubrovnik, 1884.-1887. Nedavno je 
objavljen i pretisak ove knjige u jednom tomu: Kratka povjest kralja bosanskih. Sarajevo: Dobra 
knjiga, 2009. 

2 Knežević, Kratka povjest kralja bosanskih, 312. 

?* Nakon što je kralj pristao, ugovori su, prema Kneževiću, bili potvrđeni zakletvom. “Nu kakvi 
bjahu ugovori? Nami nisu poznati, buduć jih car poderao, a nitko nam spomen nije ostavio! 
Velimo da su ponizivali Bosnu, i kralja, al da su bili onaki kao što jih posli izmisliše njeki Magjari, 
i Magjaroni da obrane izdajstvo svog Matijaša, to nikako nevjerujemo. Tko poznaje ćud kralje- 
vu, položaj Bosne, i mržnju Bošnjakah prot Turčinu, lahko će nam vjerovati“. Isto, 313. 

3 Isto, 318. 

** Antun Knežević, Pad Bosne (1463.). Senj, 1886. 

propasti. Događanja je izložio kronološkim nizom sve do 1500. te je opisao 
pokušaje ponovnog uspostavljanja izgubljenog kraljevstva nakon 1463. godi- 
ne. Kao glavni motiv za pisanje ove knjige poslužio mu je stav da se bosanska 
povijest u prošlosti nepravilno prikazivala i interpretirala te da je došlo vrije- 
me da se takav pristup ispravi.“ U tom se nastojanju služio njemu dostupnim 
izvorima, objavljenim u zbirkama Janka Šafarika,3* Franca Miklošiča,*“* Mede 
Pucića* te Augustina Theinera,* a koristio je i Maura Orbinija*“ te izdanje 
Komentara pape Pija II. pripisano Gobelinu,?* dok je djela Laonika Halko- 
kondila, Jana Dtugosza i dr. koristio preko Istvana Katone.?? 

Isti je autor prije uspostavljanja austro-ugarske vlasti u Bosni i Hercego- 
vini 1878. objavio djelo Krvava knjiga ili spomenik na 405 godina poslije pro- 
pasti kraljevstva bosanskoga.“ Knjiga je izašla u Zagrebu 1869., bez autorova 
imena na koricama, što je razumljivo zbog njezina sadržaja, u kojem je uka- 
zivao na aktualne probleme izazvane osmanskom prisutnošću u Bosni.“ Sre- 
dišnja je tema knjige upravo pad Bosne, i autor upečatljivo opisuje stanje 
Bosne i njezina stanovništva nakon pada pod osmansku vlast 1463. godine. 


** “Ugri su prvi, koji su mnogo bosansku povjestnicu osakatili. Nejma povelje bosanske, koju oni 
nisu pokvarili, samo ako su je se dočepali: nejma slavnog čina bosanskog, kog nisu sebi prisvo- 
jili, al bar ocrnili; pače ako jim je za korist, i povelju svojevoljno za to skovali ... Nu ako nam je 
žao na Magjare, mnogo nam je žalije na njeku — čest, i poštenje pravednim! - jednokrvnu bratju 
Srbe, i Hrvate. Od ovih jedni nam razciepiše Bosnu, i Bošnjake, te rekoše da je Bosna do Vrbasa 
Srbija, a Bošnjaci Srbi; od Vrbasa pako Hrvatska i Hrvati; drugi da su u cieloj Bosni svi Srbi koji 
pišu “Ćirilicom' a Hrvati koji pišu Latinicom' treći da su u svoj Bosni sami Srbi; dočim četvrti 
proglasiše da su zgoljni Hrvati: Isto, 6-7. 

* Joannes Schafdrik, Acta Archivi Veneti spectantia ad historiam Serborum et reliqiourum 
Slavorum meridionalium, Fasc. Il, Belgradi, 1862. 

** Franz Miklosich, Monumenta Serbica spectantia historiam Serbiae, Bosnae, Ragusii. Viennae, 
1858. 

* Medo Pucić, Spomenici Srpski, knjiga druga. Beograd, 1862. 

** Augustin Theiner, Vetera Monumenta Slavorum Meridionalium Historiam Illustrantia, Tom II. 
Zagreb, 1875. 

7 Mauro Orbini, 1! Regno degli Slavi. Pesaro, 1601. 

% Pii Secundi Pontificis Maximi Commentarii rerum memorabilium quae temporibus suis contigerunt, 
aR. D. Ioanne Gobellino vicario Bonnensi iam diu compositi, eta R. PD. Francisco Bandino Piccolomi- 
neo Archiepiscopo Senensi ex vetusto originali recogniti. Rim, 1584! i 1589?, Frankfurt, 16145. 

3 Stephano Katona, Histora Critica Regum Hungariae, stirpis mixtae, T. I-XII. Budae — Pestini 
— Colotzae, 1788-1793. 

“* Krvava knjiga ili spomenik na 405 godina poslije propasti kraljevstva bosanskoga. Zagreb, 1869. 

“* Knežević anonimno objavljivanje Krvave knjige objašnjava na sljedeći način: “Tiskati kakvu 
povjestničku knjigu, bio je zločin veleizdaje! Ni petnajest godinah nejma, kako sam se ja usudio 
tiskati jednu bezimenu knjigu, pa su dva Vezira: Topal-Osman-Paša, i Safet- Paša davali po punu 
čizmu dukatah, tko bi jim pisca očitovao!" Knežević, Pad Bosne (1463.), 5. 


17 


Stjepan Tomašević (1461.-1463.) — slom srednjovjekovnoga Bosanskog Kraljevstva 


Književnik i povjesničar Safvet-beg Bašagić (#1934.) u svom djelu Krat- 
ka uputa u prošlost Bosne i Hercegovine, objavljenom 1900., osnovnim uzro- 
kom pada Bosne smatra vjersku mržnju. Tako tvrdi da od pomirenja Stje- 
pana Tomaševića s Matijašem, hercegom i papom “Bosna nije ništa imala 
osim pospješenja katastrofe. Vjerska mržnja, koja se u bogumilima kroz 
stoljeća uvriježila prama katolicizmu, sada prevrši svaku mjeru*“* Prema 
Bašagiću, Stjepan Tomašević bio je “uvjeren, da je nemoguće obraniti se, a 
još nemogućnije umaknuti u Hrvatsku ili Dalmaciju“, pa je bio primoran 
stupiti u pregovore s Mahmud-pašom oko predaje, dok u napomeni na istoj 
stranici ističe: 


Što neki kao Knežević tvrde, da se kralj tri godine mogo braniti iz Ključa ne da 
se razumiti. Sila, koja je prije deset godina za kratko vrijeme razbila velike cari- 
gradske zidine, sila, koja bi u stanju bila za tri godine porušiti Kineski zid, reći, 
da ne bi mogla osvojiti mali Ključ, to je više, nego prećerano.“ 


Bašagić se osvrnuo i na pisanje Račkog i Klaića, ustvrdivši da mu je 
čudnovato to što neki povjesničari spočitavaju Bosni — da je kukavno izgu- 
bila svoju samostalnost, da se ne može ponositi kao Srbija knezom Laza- 
rom ili Bizant carem Konstantinom —- te ističe da se u danim prilikama ni 
Lazar, ni Konstantin, ni bilo koji drugi vladar ne bi mogao oduprijeti više 
od Stjepana Tomaševića.“ Time je ukazao na to da su pojedini autori po- 
vršnim pristupom problemu umanjivali bosanski otpor, dok je on jasno 
izrazio svoj odnos prema njemu svrstavši ga u istu ravninu s otporom dru- 
gih zemalja koje su se našle na udaru osmanske ekspanzije. 

Mađarski povjesničar Lajos Thall6czy u svojoj knjizi Povijest (banovi- 
ne, grada i varoši) Jajca“* promatrao je stvari iz mađarske političke perspek- 
tive te je iz pozicije državnog činovnika dao i najoštriji historiografski sud 
o kralju Stjepanu Tomaševiću: 


“+ Safvet beg Bašagić-Redžepašić, Kratka uputa u prošlost Bosne i Hercegovine (Od g. 1463.- 
1850.). Sarajevo, 1900., 14. 

+3 Isto, 16. 

“4 Isto, 17-18. 

“5 Lajos Thall6czy, Povijest (banovine, grada i varoši) Jajca. (Preveo Dr. Milan pl. Sufflay), Zagreb, 
1916. O Thalloczyjevu radu na proučavanju srednjovjekovne bosanske prošlosti usporedi 
Dubravko Lovrenović, “Ugarsko-bosanski odnosi i konfesionalna povijest srednjovjekovne 
Bosne u djelu Lajosa Thall6czyja" Bosna franciscana 29 (2008): 77-89. Isti je rad objavljen i na 
njemačkom jeziku: “Ungarisch-bosnische Beziehungen und die Religionsgeschichte des mittel- 
alterlichen Bosnien im Werk von Lajos Thall6czy" u: Lajos Thall6czy, der Historiker und Politiker. 
Sarajevo: Akademija nauka i umjetnosti Bosne i Hercegovine - Budapest: Magyar Tudomanyos 
Akadćmia, 2010., 31-43. 

Protiv kršćanstva nije nitko toliko zgriješio kao bosanski kralj. Kao podanik 
ugarskoga kralja, od koga mu je izviralo svako pravo, neprisiljen ni od koga 
prešao je k Turčinu i plaćajući mu porez osnažio ga. Zatim se pretvarao kao 
obraćenik i prevario svoje dobročinitelje, jer je od njih zadobivenu pomoć dao 
neprijatelju. Koliko je odatle poteklo štete, koliko je zemlje uništeno, koliko je 
ljudi u roblje prodano, to nije potrebno spominjati, jer je poznato.“ 


Ovakvim opisom Stjepana Tomaševića i situacije u kojoj se njegova ze- 
mlja našla, Thall6czy ga je želio predstaviti kao izdajicu, bez sumnje u želji 
da istakne značaj i ulogu ugarskog kralja Matijaša Korvina u borbi protiv 
Osmanskog Carstva. On je naglasio da je bosanski kralj podanik ugarskoga 
kralja i takvo se objašnjenje lijepo uklapalo u njegovo djelo iz perspektive 
koja je prošlost Bosne i Hercegovine nastojala što više približiti Mađarskoj 
u okviru ustrojstva dvojne Habsburške Monarhije. 

Problematika pada Bosne razmatrala se i u obimom nevelikom djelu koje 
je Vjenceslavu Vlajiću poslužilo za stjecanje doktorskog zvanja na Sveučilištu 
u Freiburgu. Njegova knjižica, naslovljena Pad Bosanskog kraljevstva, objav- 
ljena je na njemačkom jeziku u Sarajevu 1926. godine.“ Vlajić je nekritički 
preuzeo retoriku i stil izlaganja svojih prethodnika, žaleći za tužnom slikom 
Bosne, ističući da je pala gotovo bez ijedne bitke i bez junačkih žrtava kroz 
koje bi se mogla dokazati njena sposobnost za opstanak. I za njega je, kao i za 
mnoge druge prije njega, glavni uzrok bosanskog sloma ležao u unutrašnjem 
nejedinstvu, koje se posebno manifestiralo na vjerskom polju. 

Vladimir Ćorović (+1941.) pisao je u svojoj Historiji Bosne 1940. u 
duhu prožetom srpskim političkim uvjerenjima, dajući nam najjasnije do 
tada formuliranu negativnu ocjenu otpora Bosanskog Kraljevstva: 


Bosna je pala brzo, bez ijedne veće bitke i skoro bez ikakve prave borbe, šapa- 
tom kako se posle govorilo, izjedena već ranije domaćom neslogom, otsu- 
stvom svake moralne odgovornosti, i besprimerno bezobzirnom sebičnošću 


“* Thall6czy, Povijest (banovine, grada i varoši) Jajca, 56-57. Odlučivši se fokusirati na vojne ak- 
cije ugarskog kralja Matijaša, Thall6czy je samo sumarno predstavio sultanov pohod na Bosnu 
i dao ocjenu njezina pada: “Uza sve to je slom bosanskog kraljevstva gledom na tadanji opći 
položaj izazvao dubok dojam. Ta iznenadna katastrofa porodi instinktivno čuvstvo kod vodećih 
knezova zapada. Općemu čuvstvu dao je izraz papa, kad je plačući u kolegiju kardinalskom re- 
kao: “Bosna je pala, kralja njenog ubiše, dršću Madžari i dršću svi susjedi“ Isto, 70. 

“7 Wenzeslaus Vlajić, Untergang des bosnischen Konigreiches. Sarajevo, 1926. Zanimljivo je da od 
ukupno 63 stranice tek nešto manje od 15 tretira problematiku iz naslova djela, dok se ostatak 
bavi općim povijesnim prilikama. 

“* Vladimir Ćorović, Historija Bosne — Prva knjiga. Beograd: Srpska kraljevska akademija, 
Posebna izdanja, knj. CXXIX, Društveni i istoriski spisi, knj. 53, 1940. 

onih koji su se nalazili na njenom čelu. Turci su jednim udarom noge srušili 
zgradu koja je bila sva crvotočna. Niko ne ustade da je požrtvovano brani, a 
izdaje je bilo na više strana ... Bosanska historija ne dade ni jedne Marice, a 
kamo li veličanstvenog Kosova! Nijedna balkanska država nije pala brže, ni 
lakomislenije, ni sramnije. Kako se borio stari despot Đurađ; kako, baš protiv 
ovog istog sultana, Skender-beg! ... Bosna je pala skoro kao primer države, 
koja nije imala ni neke svesne historijske misije ni neke jasne ideje vodilje ... s 
Bosnom je 1463. god. nestalo jedne države, koja je nastala i živela pretežno 
samo kao geografska jedinica i koja je samo u jednom izuzetnom periodu 
pokušala iz svog geografskog položaja stvoriti jednu historijsku misiju.“ 


Izvan okvira ovoga rada izlazi detaljno analiziranje pojmova korištenih 
u ovome pasusu, poput ideja vodilja, zatim historijska misija, geografska 
jedinica i slično. U okviru suvremenih historiografskih koncepcija, a tadaš- 
njeg povijesnog konteksta, i konteksta u kojem su izrečeni, oni jasno osli- 
kavaju autorov odnos ne samo prema srednjovjekovnoj stvarnosti i situaci- 
ji u kojoj se Bosna našla sredinom 15. stoljeća nego i prema Bosni kao po- 
vijesnoj kategoriji uopće. 

Tijekom Drugog svjetskog rata u Sarajevu je u izdanju Hrvatskog kultur- 
nog društva Napredak 1943. tiskana Poviest hrvatskih zemalja Bosne i Herce- 
govine, u kojoj je najveći i najvažniji zadatak prikazivanja političke historije 
pripao Marku Perojeviću.?" On nije prihvatio tvrdnju da su heretici krivi za 
pad kraljevine i da su po osvajanju Bosne patareni počeli prelaziti na islam. 
Odbacivši odgovornost s kralja, on je razloge za pad Bosne vidio, kao i Orbi- 
ni, u neslozi bosanskih velikaša i njihovim različitim mišljenjima.?' 

Kraljevstvo bosansko već je godinama imalo u sebi crva, koji ga je izjedao i bio 

dostatan malo vjetar, pa da ono padne kao gnjila jabuka ... Pustio je sultan da 

onaj crv u tijelu Bosne izvrši svoj razorni posao, da dogrize onu tanku nit, o 

kojoj je visila sudbina bosanskoga kraljevstva.“ Istina je, bilo je u Bosni pata- 

rena, možda su bili toliko jaki da su drmali temeljima države, što ipak nije 
dokazano, ali sa svim tim nijesu patareni skrivili propast Bosne. Nije ničim 
utvrđeno da je Radak iz kakve vjerske mržnje i osvete postao izdajica domovi- 
ne. Ne vidi se dakle da su vjerske razmirice bile uzrokom propasti Bosne. Ne 

može se također tvrditi, da su odmah po osvojenju Bosne počeli patareni li- 

stom prelaziti na islam. Tomu nema dokaza." 


4 Isto, 558-560. 

5 Poviest hrvatskih zemalja Bosne i Hercegovine od najstarijih vremena do god. 1463, Knj. 1. 
Sarajevo: Hrvatsko kulturno družtvo Napredak, 1943. 

"' Perojević, u: Poviest hrvatskih zemalja Bosne i Hercegovine, 583. 

2 [sto, 563-564. 

3 Isto, 583. 

Perojević odgovornost za pad Bosne zbacuje s kralja i rezimira: 


Bosanski velikaši nijesu gradili bosansku državu, nego joj uvijek podkopavali 
temelje zbog vlastitih interesa. Kralj je bio lutka u njihovim rukama. Oni su 
postavljali kraljeve na prijestolje, oni su ih i skidali. Nijedan kralj nije od njih 
mogao da vodi samostalnu državnu politiku, da učvrsti državu ni prema unu- 
trašnjosti ni prema vanjskom svijetu. Jedne središnje državne vlasti u Bosni 
nije bilo. Turčin je mnogomu velikašu bio veći prijatelj nego sam kralj. Velika - 
ši su zvali Turke ili da im pomognu ili sude. Kakvi su bili velikaši, takav je bio 
i narod ... Turska obećanja o poboljšanju težačkih odnošaja, čini se da su na- 
rodnoj duši uspavala osjećaj slobode i nezavisnosti bosanskoga kraljevstva. To 
je možda bilo najjače oružje, kojim je Turčin svladao i osvojio Bosnu." 


U Historiji naroda Jugoslavije, najutjecajnijem djelu jugoslavenske hi- 
storiografije, sveučilišnom udžbeniku svih sveučilišta diljem tadašnje fede- 
racije, Mihailo Dinić se, u duhu i maniri istinskog istraživača, suzdržao od 
brzopleto i nespretno donesenih zaključaka i ocjena o padu Bosne te se 
odlučio pisati o njezinu međunarodnom položaju i nastojanju posljednjih 
bosanskih vladara da uz oslonac na Ugarsku i papu otklone opasnost od 
Turaka. U nemogućnosti da se sama potpuno oslobodi zavisnosti od Tura- 
ka i njihova utjecaja, Bosna ih je, prema Diniću, pokušavala paralizirati i 
održati se uz pomoć onih sila koje su prije najviše ugrožavale njenu samo- 
stalnost. On zaključuje da su Turci “Bosnu postepeno za više decenija siste- 
matski slabili i razarali njezinu otpornu snagu? čime je napravio ključni 
pomak od svojih prethodnika ukazavši na otpor bosanske države i na činje- 
nicu da su Osmanlije Bosnu iscrpljivali kroz dulje razdoblje. 

Povodom 500. godišnjice pada Bosne Dominik Mandić je 1963. u Hr- 
vatskoj reviji objavio tekst naslovljen “Herceg-Bosna i Hrvatska" u kojem je 
tvrdio da je osmanskim zauzimanjem Bosne “otvoreno novo poglavlje u 
povijesti hrvatskog naroda, koje će odlučno i bitno utjecati na njegovu sud- 
binu za sva buduća stoljeća“?* Iako je svoj tekst posvetio “sudbonosnoj go- 
dišnjici', Mandić se u ovom radu nije pretjerano bavio padom Bosne, nego 
općim povijesnim prilikama i drugim temama. Tek je nekoliko stranica 
posvetio analizi “narodnog i vjerskog stanja u brojkama uoči pada Bosne" 
te je pod zasebnim podnaslovom “Pad Bosne god. 1463. i njegove kobne 


54 Isto, 584. 

* Mihailo Dinić, “Bosanska feudalna država od XII. do XV. stoljeća u: Historija naroda 
Jugoslavije I. Zagreb, 1953., 608. 

** Dominik Mandić, “Herceg-Bosna i Hrvatska. Prigodom 500-godišnjice pada Bosne (1463.- 
1963.)", Hrvatska revija XIII (1963): 423. 

posljedice za Hrvatsku? pisao o stradanju Hrvata u godinama neposredno 
nakon 1463. godine." 

U Jugoslaviji i Bosni i Hercegovini 500. obljetnica pada Bosne nije poseb- 
no obilježavana znanstvenim skupovima ili okruglim stolovima, kako se to 
običavalo činiti za velike godišnjice. Jedino je u Godišnjaku Društva istoričara 
Bosne i Hercegovine za tu godinu umjesto predgovora Uredništva objavljen 
prigodni tekst Ante Babića u kojem je autor o padu Bosne govorio s daleko 
više odmjerenosti i zrelosti nego brojni njegovi prethodnici, istaknuvši: 


Položaj srednjevjekovne bosanske države u sklopu međudržavnih odnosa u 
vremenu nagle turske ekspanzije po balkanskom prostoru bio je, prije svega, 
određen tadanjim nastojanjima moćnijih sila da svoje — inače vrlo različite i 
često vrlo suprotne — interese zaštite na prostoru što udaljenijem od vlastitih 
granica i uz što manje ulaganje vlastitih materijalnih i ljudskih snaga ... I kada 
se približio odlučni momenat koji je sobom nosio pitanje njenog daljeg op- 
stanka, bosanska država našla se u takvom međunarodnom položaju da je nje- 
na vlastita volja bila paralizovana suprotnim pogledima onih sila na koje je 
računala kao na saveznike i zaštitnike.* 


U istom broju časopisa objavljeni su radovi Desanke Kovačević o padu 
Bosne prema dubrovačkim izvorima“ i Gavre Škrivanića o vojničkim pri- 
premama Bosne pred odlučujuću osmansku akciju 1463.," te bibliografija 
radova o osmanskom osvajanju Bosne koju je pripremio Ekrem Mursel.“' 
Ovi su prilozi činili konkretan doprinos rasvjetljavanju i razumijevanju 
pada Bosanskog Kraljevstva te su i danas nezaobilazna literatura u prouča- 
vanju ovog segmenta bosansko-hercegovačke prošlosti. 


*7 Svoj je tekst Mandić završio ovim riječima: “Spomen na 500-godišnjicu pada Bosne valja da u 
dušama svih Hrvata obnovi duboku svijest, da su Bosna i Hercegovina prave hrvatske zemlje, 
koje su takve postale naseljenjem Hrvata kod njihova dolaska na Jadran i takvima ostale do da- 
nas ... Spomen na pad Bosne i Hercegovine neka, nadalje, osvježi i ojača ljubav svih Hrvata 
prema našoj braći bosansko-hercegovačkim muslimanima, koji su krv naše krvi, kost naših hr- 
vatskih kostiju. Bosansko-hercegovačke muslimane taj spomen neka sjeti, da oni potječu od 
Hrvata bogomila i katolika, da su krvno čisti Hrvati i da njihova budućnost i sreća može biti 
samo u zajednici s drugom braćom Hrvatima? Isto, 462. 

5 Anto Babić, “Prije 500 godina, Godišnjak Društva istoričara Bosne i Hercegovine XIV (1964): 5-6. 
** Desanka Kovačević, “Pad bosanske države prema dubrovačkim izvorima“ Godišnjak Društva 
istoričara Bosne i Hercegovine XIV (1964): 205-220. 

% Gavro Škrivanić, “Vojničke pripreme srednjovjekovne bosanske države pred propast (1463. 
g.) Godišnjak Društva istoričara Bosne i Hercegovine XIV (1964): 221-228. 

" Ekrem Mursel, “Bibliografski podaci o propadanju srednjovjekovne Bosne i njenom prelazu 
pod osmansku vlast (1952-1963)", Godišnjak Društva istoričara Bosne i Hercegovine XIV (1964): 
297-304. 

Godinu dana nakon izlaska ovog časopisa objavljena je u Beogradu 
1964. Istorija srednjovekovne bosanske države autora Sime Cirkovića kao 
knjiga koja je - promatrano iz naše, današnje perspektive — jedan od po- 
sljednjih u nizu sintetskih prikaza bosanskog srednjovjekovlja. U njoj je 
Ćirković dosta krivnje za loš položaj Bosne usmjerio na kralja Tomaša, “op- 
tuživši“ ga da mu uzvišeni križarski ideali nisu “nimalo smetali da se usput 
bavi starom i sitnom politikom grabljenja tuđih zemalja i čuvanja svojih 
najužih interesa“.“* Po njemu “iščezavanje kralja Tomaša s pozornice bal- 
kanske politike nije imalo nepovoljne posledice na stanje Bosne" pa na 
osnovi toga zaključuje da je nestanak kralja čak “pomogao raščišćavanje i 
sređivanje situacije" jer je on kod suvremenika “budio prezir svojom nepo- 
stojanošću i nedostatkom hrabrosti? 

Nešto više svojih mišljenja o padu Bosne Ćirković je predstavio u Isto- 
riji srpskog naroda, gdje je naglasio da je slom Bosanskog Kraljevstva iza- 
zvao “novo veliko uzbuđenje u evropskim zemljama i pojačao osećaj ugro- 
ženosti u onima koje su bile najviše izložene daljim turskim napadima" U 
ovom djelu Ćirković jasno ističe da je jednostrano i netačno mnogo puta 
ponovljeno tvrđenje da je Bosna šaptom pala te da se po svome odjeku u 
evropskim zemljama, sa padom Bosne može jedino uporediti neuspela sul- 
tanova opsada Beograda 1456. godine“.“ On ističe da se nakon gubitka Bo- 
sanskog Kraljevstva razvila široka križarska akcija, i “od vremena velikih 
hrišćanskih pohoda, 1443. i 1444., nije bilo postignuto takvo jedinstvo, niti 
su bili preduzeti slični praktični koraci za sprečavanje turskog širenja“.“ 

O padu Bosne pisao je i Srećko M. Džaja, koji se u svom radu o ideološ- 
kim i politološkim aspektima propasti Bosanskog Kraljevstva okrenuo po- 
novnom čitanju dostupnih objavljenih izvora i preispitao je neke do tada 
ustaljene stavove.“ Podvrgnuo je analizi diplomatsku prepisku onih poli- 
tičkih snaga koje su bosanskog kralja svojom politikom odvojile od sultana, 


# Sima Ćirković, Istorija srednjovekovne bosanske države. Beograd: Srpska književna zadruga, 
1964., 316. 

% Isto, 323. 

* Sima Ćirković, “Pad Bosne i pokušaji otpora turskom osvajanju? u: Istorija srpskog naroda, 
Knj. 2. Beograd, 1982., 396. 

5 [sto. 

5 Srećko M. Džaja, “Ideološki i politološki aspekti propasti bosanskoga kraljevstva 1463. godi- 
ne“, Croatica Christiana Periodica 18/X (1986): 206-210; Isti, “Osmansko osvojenje Bosne i rim- 
ska kurija" u: Zbornik radova sa Znanstvenog skupa u povodu 500. obljetnice smrti Fra Anđela 
Zvizdovića. Sarajevo - Fojnica: Franjevačka teologija Sarajevo — Franjevački samostan Fojnica, 
2000., 219-228. 

tj. ugarske izvore i izvještaje Rimske kurije. Kritički pogledi na sadržaje 
razmatranih izvora ponukali su ga da naglasak s unutrašnjih pomakne na 
vanjske političke faktore. Pored toga, korištenjem novijeg kritičkog izdanja 
Komentara Pape Pija II došao je do zaključka da je papin tekst u osnovi 
oslonjen na izvještaj legata Nikole Modruškog, u kojem glavninu tereta za 
vojničku propast Bosne svaljuje na bosanske heretike. 

Nove izvorne podatke koji su o pitanju pada Bosanskog Kraljevstva 
mogli ponuditi nešto više do tada nepoznatih informacija otkrio je Marko 
Šunjić, koji je u arhivu u Zadru pronašao, a potom i objavio koncepte izvje- 
štaja koje je trogirski knez slao u Veneciju u vrijeme dok se u Bosni odigra- 
vala osmanska vojna akcija.“ U tom je prvorazrednom izvoru navedeno da 
su se branitelji Bobovca uspješno odupirali nadmoćnoj sili i pružali joj ju- 
nački otpor. Na osnovi tih vijesti te drugih dostupnih izvora Šunjić je u 
svojim radovima Osvrt na ocjene uzroka i propasti srednjovjekovne bosan- 
ske države,“ zatim Uništenje srednjovjekovne bosanske države, objavljenom 
u sintezi bosansko-hercegovačke povijesti,“ kao i u knjizi o odnosima Bo- 
sne i Venecije u 14. i 15. stoljeću,“ izložio osnovne zaključke o padu Bosne. 
On je zamjerao starijim povjesničarima da nisu trezveno i hladno procje- 
njivali posljedice davno prekinutih događaja, a pored navođenja imena 
Račkog i Klaića, kao glavnog krivca za ovakav pristup istraživanoj temi 
identificirao je Vladimira Čorovića. Optužio ga je da je, iako “nepobitno 
izuzetan poznavalac bosanske i srpske prošlosti“ ipak generalizacijom “radi 
postizanja i opravdavanja određenih političkih rezultata i ciljeva, uporno 
konstruirao i sugerirao mučnu sliku jedne nakazne, anakrone i suvišne dr- 
žave ... omražene i opterećene neizlječivim i neiskorjenjivim porocima, 
koju ni suvremenici nisu cijenili, ni branili, a niti za njom žalili“"' 

Šunjić je u svojim radovima isticao da osmanski izvori govore o snaž- 
nom otporu na koji su naišli u Bosni. On odbacuje spekulacije o pataren- 
stvu kao mogućem trulom mjestu bosanske obrane i njegovu bliskost s isla- 
mom te zaključuje da nema dokaza da bi bosanska država propala i bez 


Marko Šunjić, “Trogirski izvještaji o turskom osvojenju Bosne (1463)", Glasnik arhiva i Društva 
arhivskih radnika Bosne i Hercegovine XXIX (1989): 139-157. 

Marko Šunjić, “Osvrt na ocjene uzroka i propasti srednjovjekovne bosanske države" Radovi 
Hrvatskog društva za znanost i umjetnost II (1994): 25-33. 

Marko Šunjić, “Uništenje srednjovjekovne bosanske države" u: Bosna i Hercegovina od najsta- 
rijih vremena do kraja Drugog svjetskog rata. Sarajevo: Bosanski kulturni centar, 1998., 83-95. 

79 Marko Šunjić, Bosna i Venecija (odnosi u XIV. i XV. st.). Sarajevo: Hrvatsko kulturno društvo 
Napredak, 1996. 

7 Šunjić, “Osvrt na ocjene uzroka i propasti srednjovjekovne bosanske države? 27. 

snažnog vanjskog udara, odnosno da bi se pod pritiskom unutrašnjih pro- 
turječnosti urušila sama od sebe. Prema njegovim istraživanjima, Bosna je 
podlegla pod golemim i dugotrajnim pritiskom koji su na nju vršili Turci 
učestalim upadima i pljačkom, odvođenjem stoke i ljudi, uništavanjem 
usjeva, propagandom, dankom u srebru i zlatu, nametanjem stalne ratne 
opasnosti i povećavanjem troškova obrane. Osmanlije su dakle punih 77 
godina, od 1386. do 1463., stalno ugrožavali i potkopavali Bosnu, da bi u 
posljednjem obračunu upotrijebili veliku vojnu silu. Šunjić naglašava da je 
bosanska država propala pod udarom tada najjače svjetske velesile, koja je 
prethodno srušila Bizantsko Carstvo, ostatke srpske i bugarske države i do- 
bro uzdrmala Ugarsku i Vlašku. 

Na osnovi historiografije, s posebnim osloncem na rezultate istraživa- 
nja Srećka M. Džaje i Marka Šunjića, o diplomatskim igrama tipičnim za 
razdoblje razvijene renesanse pisao je Mladen Ančić s nastojanjem da pad 
Bosne postavi u što širi mogući kontekst.“ U posljednje vrijeme ovu je pro- 
blematiku najtemeljitije obradio Dubravko Lovrenović, koji je u svojoj 
knjizi Na klizištu povijesti kroz prizmu političkih odnosa između Ugarske i 
Bosne prikazao opću klimu i atmosferu koja je vladala u srednjovjekovnom 
Bosanskom Kraljevstvu i oko njega neposredno pred odlučujuću osman- 
sku vojnu akciju koja je dovela do njegova konačnog sloma.? 


Epilog 


Zbog činjenice da je postupno širenje Osmanskog Carstva na prostori- 
ma jugoistočne Europe bio jedinstven proces, u historiografiji su se nemi- 
novno povlačile paralele između bosanskog slučaja i drugih zemalja koje su 
pale pod osmansku vlast u I4. i 15. stoljeću. Iako se te komparacije nameću 
same po sebi, veoma je teško izvući iz njih bilo kakvu pouku jer se zapravo 
radi o suštinski drukčijim prilikama kojima su pojedini vladari i njihove 
zemlje bili izloženi — od Bizantskog Carstva preko Srpske Despotovine do 
drugih manjih ili većih kneževina. U tim su usporedbama Bosna i njen 
vladar obično u historiografiji slabo prolazili i davala im se negativna ocje- 
na. Krivnja za pad Bosne morala je pasti na nečija leđa te je prst najčešće 
bio uperen na jednog od dvojice posljednjih bosanskih kraljeva. 


7 Mladen Ančić, “Renesansna diplomacija i rat. Primjer pada Bosne 1463", u: Hrvatska srednjo- 
vjekovna diplomacija, Zbornik diplomatske akademije, br. 2, god. 4, Zagreb, 1999., 143-177. 

7 Dubravko Lovrenović, Na klizištu povijesti. Sveta kruna ugarska i Sveta kruna bosanska 1387- 
1463. Zagreb -Sarajevo: Synopsis, 2006., 339-393. 

U skladu s duhom i moralom svog vremena, kao i s tadašnjim historio- 
grafskim dostignućima, mnogi su autori uzroke brzog pada Bosne tražili u 
unutrašnjim faktorima, rastrojstvu zemlje, kompleksnoj vjerskoj situaciji i 
prisutnosti heretika, a kao najčešći razlog navodila se nesloga velikaša te 
izdaja, iako samo jedan suvremeni i pouzdani diplomatički izvor govori o 
izdajstvu. Na osnovi izlaganja ovih povjesničara stvoren je mit o jednostav- 
nom i lakom padu srednjovjekovne bosanske države čiji je sastavni dio či- 
nila navodna “bogumilska" izdaja. Suvremena je historiografija zaključila 
da je taj mit zapravo djelo tadašnjeg papinskog legata u Bosni, biskupa Ni- 
kole Modruškog, kojim je pokušao opravdati vlastitu pogrešnu politiku, 
koja je ubrzala ionako neminovan slom. 

Malo se historičara u bavljenju ovom temom odlučilo promatrati širu 
sliku i uvrstiti u svoja razmatranja i vanjske faktore. To se posebno osjeća u 
starijoj literaturi, koja u duhu nacionalno-romantičarske historiografije te 
shvaćanju junaštva i etičkih vrijednosti o padu Bosne daje više, uglavnom 
negativnih ocjena. Ako se uzmu u obzir svi dostupni izvori, a oni rimske i 
mađarske provenijencije podvrgnu kritičkoj analizi, stječe se dojam o naglom 
prodoru osmanskih trupa u Bosnu, intenzivnoj borbi pod Bobovcem i dru- 
gim bosanskim tvrđavama, grčevitom otporu branitelja, razaranju i deporta- 
cijama stanovništva, općoj panici i bježanju prema Jadranu i otocima. 

lako stav da je obrana Bosanskog Kraljevstva prilikom zadnjeg osman- 
skog napada veoma brzo popustila nije sasvim pogrešan, objavljivanjem no- 
vih izvora i rezultata historiografskih analiza došlo se do saznanja da je Bosna 
u borbi s Osmanskim Carstvom ipak pružala značajan otpor. Konačni pad 
Bosne pod Osmanlije zapravo je rezultat brojnih međusobno uvjetovanih 
faktora i bio je tek završnica procesa započetog davno prije, prvim sukobom 
bosanskih i osmanskih vojnih snaga 1386. godine. Sagleda li se ukupna 
osmanska politika u Bosni, ali i osmanska osvajačka politika uopće u jugoi- 
stočnoj Europi, primjećuje se da se Bosna veoma dugo opirala snažnim pri- 
tiscima i da je pod osmansku vlast “padala* skoro 80 godina. 

The Fall of the Bosnian Kingdom 
in Historiography 


The paper presents a short review of historiography examining the Ottoman conquest 
of the Bosnian Kingdom in 1463, with an emphasis on opinions and evaluations of his- 
torians from the Ragusan writers and chroniclers of the sixteenth and seventeenth cen- 
turies to the modern critical historiography. 

Since the gradual expansion of the Ottoman Empire in South-Eastern Europe may be 
viewed as a single process, some historians wanted to draw a parallel between the Bos- 
nian case and the examples of other states that fell under the Ottoman rule during the 
fourteenth and fifteenth centuries. Even though the grounds for these comparisons are 
understandable, it is very difficult to learn anything from them. Circumstances to which 
individual rulers and their states, from the Byzantine Empire, Bulgaria and Serbia to 
other smaller or larger principalities, vere subjected were essentially different. In these 
comparisons historiography has given a negative evaluation of Bosnia struggle and its 
rulers. Someone had to be responsible for the fall of the Kingdom and the blame was 
almost exclusively assigned to the last two Bosnian kings. 

In line with the times in which they lived and contemporary historiographical trends, 
some historians attributed the quick fall of Bosnia to internal factors, such as _conflicts 
within the state and the complex religious situation including the presence of heretics. 
The most commonly cited argument was the discord between the nobles and betrayal, 
even though the latter is mentioned in only one authentic contemporary diplomatic 
source. The work of these historians served as a basis for the myth of an easy and simple 
breakdown of the medieval Bosnian state in which the Bogomil betrayal played an im- 
portant part. Contemporary critical historiography concluded that this myth was cre- 
ated by Bishop Nikola of Modruš, the papal legate in Bosnia, in order to justify his own 
wrong policy that hastened the unavoidable fall of the Kingdom. 

Only a small number of historians studying this topic looked at the broader picture and 
took external as well as internal factors under consideration. This is especially evident in 
older literature which, inspired by patriotism, ethical values and the concept of hero- 
ism, paints a more negative image of Bosnia's fall. If we consider all the available sourc- 
es, and critically analyze those of Roman and Hungarian origin, we gain the impression 
of a rapid surge of the Ottoman army into Bosnia, intense fighting under Bobovac and 
other Bosnian fortresses, strong resistance of the defenders, destruction and mass de- 
portations of population, general panic and emigration towards the Adriatic and the 
islands. 

Even though the thesis that the defence of the Bosnian Kingdom during the last Otto- 
man attack faltered very quickly is not completely wrong, after the publication of new 
sources and results of historical research historians have reached the conclusion that 
Bosnia offered significant resistance in its battles against the Ottoman Empire. The final 
fall of Bosnia under Ottoman domination was in fact a result of numerous intercon- 
nected factors and signified the completion of a process begun with the first conflict 

between Bosnian and Ottoman troops in 1386. If we take into consideration the Otto- 
man policy towards Bosnia as well as the Ottoman conquering policy in South-Eastern 
Europe in general, we can see that Bosnia resisted strong pressure for a long time and 
that it had been “falling“ under the Ottoman rule for almost 80 years. 


Keywords: Bosnian Kingdom, Ottoman Empire, Turks, Stjepan Tomašević. 


28 


Hrvoje Kekez 


Knezovi Blagajski i tvrdi grad Blagaj nakon 
osnutka Jajačke banovine 1464. godine 


dr. sc. Hrvoje Kekez UDK 929.7(497.6Blagaj)“1463/.." 
Hrvatsko katoličko sveučilište 94(497.6Blagaj)“14/15“ 
Odjel za povijest Prethodno priopćenje 

lica 242 Primljeno: 11. listopada 2012. 
10 000 Zagreb Prihvaćeno: 4. lipnja 2013. 
HRVATSKA 


Tvrdi grad Blagaj, smješten ponad ušća rječice Japre u Sanu, zbog svoga položaja u 
blizini izrazito važne srednjovjekovne komunikacije dolinom rijeke Une bio je tije- 
kom 14. i 15. stoljeća jedno od najvažnijih sjedišta knezova Blagajskih, potomaka 
nekadašnjih knezova Babonića, koji su po njemu nosili svoj pridjevak. lako je pro- 
past srednjovjekovnoga Bosanskog Kraljevstva 1463. nagovijestila buduće česte 
osmanske provale u dolinu Sane, uspostava Jajačke banovine ipak je donekle oda- 
gnala te provale na neko vrijeme. Unatoč tomu, razmjerno malobrojni sačuvani pi- 
sani izvori te znatno više sama arhitektura tvrdoga grada Blagaja ukazuju na kon- 
stantnu ratnu opasnost tijekom zadnjih desetljeća 15., a poglavito početkom 16. 
stoljeća. U radu se nastoji kontekstualizirati poznate vijesti o provalama osmanskih 
postrojbi u prostor oko tvrdoga grada Blagaja te njegovu ulogu i značenje u protu- 
osmanskom ratu u drugoj polovini 15. i početkom 16. stoljeća. lako izrazito zapušte- 
ne, današnje ruševine tvrdoga grada Blagaja ukazuju na značajnu izgradnju njego- 
Va fortifikacijskog sustava u vremenu postupnog raspadanja Jajačke banovine na- 
kon 1503. godine. Posebna je pozornost posvećena ustanovljivanju vremena ko- 
načnog kršćanskog napuštanja Blagaja i njegova pada u osmanske ruke tijekom 
četvrtog desetljeća 16. stoljeća. 


Ključne riječi: Blagaj, knezovi Blagajski, osmanska prijetnja, Jajačka banovina, ka- 
sni srednji vijek, fortifikacijska arhitektura. 


151 


Stjepan Tomašević (1461.-1463.) — slom srednjovjekovnoga Bosanskog Kraljevstva 


Uvod 


U ranu zimu 1470. knezovi Blagajski Stjepan, Ivan, Nikola i Mihovil 
obratili su se ugarsko-hrvatskomu kralju Matijašu Korvinu s molbom da 
im dopusti da umjesto njih na kraljevski i banski sud mogu poslati svoje 
prokuratore s pismima ovjerenim njihovim pečatima. Pritom su kao razlog 
naveli osmansku opasnost, tj. brojne osmanske pljačkaše koji su se kretali 
tadašnjim putovima i pljačkali putnike namjernike. Strahujući za vlastitu 
sigurnost, knezovi Blagajski zamolili su kralja da ne moraju osobno prisu- 
stvovati banskom ili kraljevskom sudbenom stolu. Uvažavajući njihovu 
molbu, kralj Matijaš je iz svoga dvora u Budimu poslao 16. prosinca 1470. 
odgovor u kojemu je pozitivno odgovorio na njihovu molbu.! 

Ta epizoda iz života knezova Blagajskih vrlo dobro opisuje situaciju na 
prostoru oko tvrdoga grada Blagaja, tj. u dolini rijeke Sane, samo nekoliko 
godina nakon osnutka Jajačke banovine 1464. godine. Riječ je o obrambe- 
nom sustavu sastavljenom od niza tvrdih gradova u nekadašnjem Bosan- 
skom Kraljevstvu, točnije u Donjim krajevima, ali i u donjoj Slavoniji, koji 
je osnovao kralj Matijaš Korvin radi uspješne obrane južnih granica Ugar- 
sko-Hrvatskoga Kraljevstva. Unatoč dobro osmišljenu obrambenom susta- 
vu, na osmanskom se udaru vrlo brzo našao i prostor tadašnje južne Slavo- 
nije. Posebice se to odnosi na dolinu Sane i tvrdi grad Blagaj, iz kojega su 
stoljećima prije knezovi Blagajski gospodarili ne samo dolinom Sane nego 
i širim prostorom donjeg i srednjeg Pounja. 

Cilj je ovoga rada prikazati povijest tvrdoga grada Blagaja i njegovih 
gospodara, knezova Blagajskih,* u razdoblju nakon propasti srednjovjekov- 


"Lajos Thall6czy, Samu Barabds (ur.), A Blagay-csalad okleveltara. Codex diplomaticus comitum 
de Blagay (dalje: CDCB). Budimpešta, 1897., dok. 201, str. 381-382; Borislav Grgin, “Hrvatski 
velikaši u desetljećima pred Krbavsku bitku" u: Krbavska bitka i njezine posljedice. 
Zagreb: Hrvatska matica iseljenika : Filozofski fakultet, Zavod za hrvatsku povijest, 1997., 44. 

? Do danas postoji nekoliko historiografskih radova o knezovima Babonićima, precima knezova 
Blagajskih, ali se još nekolicina autora u svojim radovima doticala njihove povijesne uloge (pre- 
gled literature o knezovima Babonićima vidi u: Hrvoje Kekez, Plemićki rod Babonića do kraja 14. 
stoljeća, doktorski rad, Hrvatski studiji Sveučilišta u Zagrebu, Zagreb, 2012., 12-13). S druge pak 
strane knezovi Blagajski nisu bili predmet značajnije sustavne historiografske analize. Jedinu 
sustavnu analizu povijesti knezova Blagajskih u 15. i 16. stoljeću napisali su na mađarskom jezi- 
ku, davne 1897., Thalloczy i Barabds u već spomenutom zborniku isprava knezova Blagajskih 
(Lajos Thall6ćczy, Samu Barabas, “A Blagay csalad eredete", u: CDCB, VI-CLXXXIII). Tek ne- 
znatno proširena, ista je studija objavljena godinu dana poslije i na njemačkom jeziku (Lajos 
Thall6czy, Die Geschichte der Grafen von Blagay. Beč, 1898.). Naravno da je uloga knezova 
Blagajskih u drugoj polovini 15. i početkom 16. stoljeća donekle analizirana u nekoliko sinteza 
hrvatske povijesti, no kako je riječ o tek sporadičnom spominjanju, na ovome mjestu nije po- 

noga Bosanskog Kraljevstva 1463. i osnutka Jajačke banovine 1464. pa sve 
do konačnog kršćanskog napuštanja toga prostora, tj. osmanskog osvaja- 
nja, u četvrtom desetljeću 16. stoljeća. Posebna je pozornost usmjerena na 
analizu sačuvanih pisanih podataka koji donose vijesti o posljedicama kru- 
pnijih povijesnih događaja vezanih uz postojanje Jajačke banovine te na to 
kako su se posljedice tih događaja odrazile na život i funkcioniranje i samih 
knezova Blagajskih i stanovništva oko tvrdoga grada Blagaja u promatra- 
nom razdoblju. Iako je uspostava Jajačke banovine nesumnjivo na neko 
vrijeme usporila osmansko napredovanje, ipak se osmanska opasnost vrlo 
brzo osjetila i na prostoru Sanske županije. Naime razmjerno malobrojni 
sačuvani pisani izvori te znatno više sama arhitektura tvrdoga grada Blaga- 
ja ukazuju na konstantnu ratnu opasnost tijekom zadnjih desetljeća 15. i 
poglavito početkom 16. stoljeća. Stoga se u ovome radu nastoji kontekstu- 
alizirati poznate vijesti o provalama osmanskih postrojbi u prostor oko tvr- 
doga grada Blagaja. Štoviše, da bi se dobila jasnija slika povijesnih događa- 
ja oko Blagaja, potrebno je proučiti njegovu ulogu i značenje u protuo- 
smanskom ratu u drugoj polovini 15. i početkom 16. stoljeća. Naime, iako 
izrazito zapuštene, današnje ruševine tvrdoga grada Blagaja ukazuju na 
značajnu izgradnju njegova fortifikacijskog sustava u vremenu postupnog 
raspadanja Jajačke banovine nakon 1503. godine. 

Naposljetku, jedan od ciljeva ovoga rada jest i što točnije ustanovljiva- 
nje vremena i okolnosti konačnog pada tvrdoga grada Blagaja u osmanske 
ruke. Dosadašnja historiografija nije dala konačan odgovor o vremenu i 
okolnostima kršćanskoga napuštanja Blagaja, iako se do sada smatralo da 
se to dogodilo 1512., što se temelji na vijestima što ih u svojoj kronici do- 
nosi bosanski kroničar fra Nikola Lašvanin. On je zabilježio kako te godine 
“...Turci uzeše Blagaj, grad kneza Jurja Blagajića.. . 


trebno pojedinačno navoditi spomenute sinteze. Ipak, treba naglasiti da je Grgin u svome radu 
o ulozi i povijesti hrvatskih velikaških obitelji u razdoblju pred Krbavsku bitku jedno poglavlje 
posvetio i knezovima Blagajskima (Grgin, “Hrvatski velikaši", 44-46). 

* Nikola Lašvanin, Ljetopis, ur. Ignacije Gavran. Sarajevo - Zagreb, 2003., 140. Ovdje je potrebno 
napomenuti da je mogućnost tako ranog osmanskog osvajanja Blagaja odbacio već Bojanovski 
(Ivo Bojanovski, “Blagaj na Sani" Bulletin Zavoda za likovne umjetnosti Jugoslavenske akademije 
znanosti i umjetnosti, god. 12, br. 3 /1964/: 12). Nažalost, on se u svome radu nije detaljnije po- 
svetio ovom problemu. 

Tvrdi grad Blagaj u razvijenom srednjem vijeku 


Ruševine tvrdoga grada Blagaja nalaze se na omanjem stožastom bre- 
žuljku vrlo strmih strana (294m n. v.) u udolini otprilike dva kilometra 
sjevernije od ušća rječice Japre u Sanu, pokraj današnjega mjesta Blagaj 
Rijeka. Dolinu kojom dominiraju ruševine Blagaja sa zapada omeđuje 
Duga kosa (401m n. v.), a s istoka Blagajska kosa. Pogled na grad iz doline 
Sane zatvara masiv brda Dašćica (349m n. v.). Podno gradine teče potok 
Lučica, koji se kod Blagaj Rijeke ulijeva u Sanu.“ 

lako se u sačuvanim pisanim povijesnim izvorima sam Blagaj prvi put 
spominje razmjerno kasno, tek 1359.) njegovu gradnju ipak treba smjestiti 
znatno prije tog prvog spominjanja. Tako Ivo Bojanovski pretpostavlja da 
se tvrdi grad Blagaj razvio na pretpovijesnom supstratu, iz utvrde koja je 
vjerojatno u ranome srednjem vijeku mogla imati značajnu obrambenu 
ulogu, možda čak i bila župski grad.“ Iako to razmišljanje bez arheoloških 
iskapanja zasad nije moguće potvrditi, ipak nekoliko činjenica svjedoči o 
vrlo staroj gradnji prvobitnog Blagaja. U prvom redu riječ je o vrlo domi- 
nantnoj poziciji gradine. Naime tvrdi grad Blagaj smješten je na omanjem 
brežuljku usred doline koju zatvaraju masivi okolnih brda, a nalazi se u 
neposrednoj blizini važnoga prometnog pravca riječnom dolinom, u ovom 
slučaju u neposrednoj blizini doline rijeke Sane." Osim toga, Bojanovski 
navodi još dva argumenta koja svjedoče u prilog ranoj gradnji grada Blaga- 
ja. Kao prvo, to je prvobitni kružni oblik grada (Ringburg), koji je kasnije 
znatno adaptiran.“ Drugo, Bojanovski napominje kako je u hrvatskoj topo- 
nomastici za naseljena mjesta često staro pridjevsko ime Blagaj, koje je 
označavalo plodnu zemlju. Tako su danas poznati Blagaj na Korani (Blagaj 
Turanjski), Blagaj na Buni i Blagaj na Uni, koji se češće navodi kao Ripač. 
Štoviše, Bojanovski primjećuje da je ime Blagaj izvedeno s davno zastarje- 


“ Kekez, Plemićki rod Babonića, 355. 

5 U ispravi od 21. ožujka 1359. knez Dujam Blagajski naveden je kao “... comitis Duym filii 
Radozlai de Blagay...? (Tade Smičiklas i dr. /ur./, Codex diplomaticus Regni Croatiae, Dalmatiae 
et Slavoniae. Diplomatički zbornik Kraljevine Hrvatske, Dalmacije i Slavonije /dalje: CD/, sv. 12. 
Zagreb, 1914., dok. 420, str. 558). 

5 Bojanovski, “Blagaj na Sani', 7. 

7 Sličnu poziciju ima primjerice i tvrdi grad Krupa, tj. Pset, vrlo vjerojatno sjedište ranosrednjo- 
vjekovne Psetske županije, koja se prvi put spominje u spisu bizantskoga cara Konstantina VII. 
Porfirogeneta. O poziciji srednjovjekovne Krupe, tj. Pseta, vidi Kekez, Plemićki rod Babonića, 
321-329. 

* Bojanovski, “Blagaj na Sani', 7. 

Mikropozicija Blagaja u razvijenom i kasnom srednjem vijeku 


lim sufiksom i spada u red vrlo starih toponima poput Oglaja, Bilaja, Ma- 
glaja ili Dubočaja.? 

U svakom slučaju, od početka 13. pa sve do početka četvrtoga desetlje- 
ća 14. stoljeća knezovima Babonićima mnogo značajniji posjed bilo je obli- 
žnje Vodičevo i Blagaj je na neki način bio u sjeni toga posjeda i tamošnje- 
ga tvrdog grada. Knezovi Babonići, preci knezova Blagajskih, vrlo su vjero- 
jatno tvrdi grad Blagaj preuzeli sredinom devetoga desetljeća 13. stoljeća, 
kada je knez Radoslav I. preuzeo župansku službu u Sanskoj županiji. U to 
doba raste važnost Blagaja, pa se na obiteljskom vijećanju knezova Baboni- 
ća održanom u cistercitskoj opatiji u Topuskome 12. svibnja 1314. spomi- 
nje prihod što su ga knezovi Babonići ubirali od mitnice u Japri, nedaleko 
od tvrdoga grada Blagaja.' Štoviše, u Japri je 1334. zabilježena crkva Marka 


? Isto, 7, bilj. 2. 

'% CD, 8, dok. 301, str. 359. Potrebno je napomenuti da na prostoru oko rijeke Japre ima dosta na- 
laza rimskoga novca, keramike i raznih natpisa koji svjedoče o kontinuiranim rudarskim aktivno- 
stima od posljednjeg desetljeća 1. do početka 5. stoljeća. Na tom se prostoru u antici osim željeza 
eksploatiralo i olovo, a u manjoj mjeri i bakar. Vidi: Ivo Bojanovski, Bosna i Hercegovina u antičko 
doba. Sarajevo: Akademija nauka i umjetnosti Bosne i Hercegovine, 1988., 273-284; Ante Škegro, 
“Eksploatacija željeza u Bosni u rimsko doba", Prilozi Instituta za istoriju 28 (1999.): 21-27. 

O branič-kula 
& zapadna kula 


Tlocrtna skica tvrdoga grada Blagaja 
(prema: <http://jupiter.elte.hu> i Boja- 
zom novski, “Blagaj na Sani“, 16) 


evanđelista i blaženog Martina."! U to doba vjerojatno je knez Radoslav II., 
kojemu je nakon obiteljske podjele pripao cijeli prostor rijeke Sane, zapo- 
čeo s dogradnjama i obnovom tvrdoga grada Blagaja. Nakon sloma knezo- 
va Babonića krajem trećega desetljeća 14. stoljeća Blagaj postaje glavno 
sjedište one grane roda Babonića koja će se poslije prema njemu nazivati 
knezovi Blagajski. Tako će tvrdi grad Blagaj postati rezidencija knezova Ni- 
kole III. i Dujma, sinova kneza Radoslava II. No nakon smrti kneza Nikole 
II., oko 1330., grad Blagaj prešao je u ruke njegova brata Dujma, koji je 
prvi nosio pridjevak “od Blagaja“ Zahvaljujući čvrstoj i stabilnoj vlasti kne- 
za Dujma Blagajskog na tom prostoru, koja je ostvarena njegovom bliskom 
suradnjom s ugarsko-hrvatskim kraljevima, najprije Karlom Robertom, a 
potom i Ludovikom I., Blagaj je za njegova života doživio stabilan razvoj. 
Od sredine 14. stoljeća Blagaj je postao stalna rezidencija knezova Blagaj - 
skih te je uživao nesmetan gospodarski razvoj potaknut blizinom promet- 
nog pravca rijekom Unom.'? 

Iz toga vremena, tj. iz 13. i 14. stoljeća, sačuvana je kvadratna branič-kula, 
danas najbolje sačuvani objekt unutar ruševina tvrdoga grada Blagaja.'? Bla- 
gajska branič-kula građena je sredinom 13. stoljeća te je zidana na najvišem 
uzdignutom platou. Bojanovski je krajem šestoga desetljeća 20. stoljeća ras- 
poznao niz strijelnica s uskim prorezima na vanjskom licu branič-kule, od 


" Franjo Rački, “Popis župa zagrebačke biskupije 1334. i 1501. godine" Starine JAZU 4 (1872): 
212. 

"" Usporedi i detaljnije vidi u: Kekez, Plemićki rod Babonića, 356-357. 

"5 O branič-kulama na srednjovjekovnim burgovima kontinentalne Hrvatske više vidi u: Zorislav 
Horvat, “Branič-kule na burgovima kontinentalne Hrvatske od 13. do 15. stoljeća", Prostor: 
znanstveni časopis za arhitekturu i urbanizam, vol. 1, br. 33 (2007): 26-41. 

ek pm / 


Ostaci romaničke branič-kule tvrdo- Ostaci palasa tvrdoga grada Blagaja 


ga grada Blagaja (preuzeto s: (preuzeto s: <http://jupiter.elte.hu>) 
<http://jupiter.elte.hu>) 


kojih je sačuvana samo ona u prizemlju. Štoviše, Bojanovski pretpostavlja da 
je na vrhu kule bio erker oslonjen na drvene konzole, od kojih je prepoznao 
samo dva ležišta. Očito je blagajska branič-kula zidana za obranu i borbu 
hladnim oružjem, dakle svakako prije kraja 14. stoljeća.“ 

Nešto sjevernije od utvrde Blagaj, na širokom polju podno nje, Boja- 
novski je na lokalitetu “Crkvina" evidentirao ostatke crkve. Pretpostavio je 
da je riječ o kapeli u koju su se pokapali knezovi Blagajski," pri čemu je 
odbacio zaključak Radimskoga kako su ondje pronađene opeke rimskoga 
podrijetla te naglasio da je riječ o tipičnoj tankoj srednjovjekovnoj opeci 
ugarske provenijencije.'“ Vrlo vjerojatno riječ je o blagajskoj župnoj crkvi 
svetoga Jurja koja se spominje u popisu Ivana, arhiđakona goričkog, 1334. 
godine.'“ Spominjanjem župnika u Blagaju potvrđeno je postojanje tamoš- 
nje crkve i u popisu župnika Zagrebačke biskupije iz 1501. godine.'* Zani- 
mljivo je da je na tome mjestu krajem 19. stoljeća Vencel Radimsky našao 


"* Usporedi i detaljnije vidi u: Bojanovski, “Blagaj na Sani" 7. 

15 Isto, 17. 

"S Isto, 7, bilj. 16. O izgledu srednjovjekovnoga zida i srednjovjekovnim ciglama više vidi u: 
Zorislav Horvat, O izgledu srednjovjekovnog zida na primjerima nekih građevina u kontinental- 
noj Hrvatskoj. Zagreb, 1987. 

7“... Item ecclesia sancti Georgii de Blagay..., Rački, “Popis župa zagrebačke biskupije", 212. 

.. Plebanus de Blagay.. ." isto, 211. 


18 « 

čak 15 nadgrobnih ploča koje, nažalost, nije detaljnije opisao.!? Bojanovski 
je početkom sedmoga desetljeća 20. stoljeća pokušao doći do spomenutih 
nadgrobnih ploča, ali je napomenuo da je u Zemaljskome muzeju u Saraje- 
vu našao samo dva fragmenta nadgrobnih ploča, a za ostale se ne zna gdje 
se nalaze, ako ih je Radimsky uopće dopremio u Sarajevo.“ Iako je moguće 
pretpostaviti da se na lokaciji “Crkvina" podno Blagaja nalazila grobna ka- 
pela knezova Blagajskih iz 14. i 15. stoljeća, ipak za tu pretpostavku nema 
čvrstih dokaza u pisanim izvorima ili arheološkim nalazima. 

S druge strane, neupitno je da je do početka 15. stoljeća Blagaj na Sani 
postao hodočasničko središte u koje se hodočastilo o blagdan bezgrešnoga 
začeća Blažene Djevice Marije, koji se slavi 8. prosinca. Naime, boraveći na 
crkvenom saboru u Konstanzi, knez Ladislav Blagajski zamolio je papu 
Martina V. neka bulom odredi da će svi hodočasnici koji posjete Blagaj na 
rečeni blagdan dobiti potpuni oprost od grijeha. I uistinu je 10. svibnja 
1418. papa Martin V. objavio ukaz kojim je taj privilegij dodijeljen svetištu 
u Blagaju na Sani,“ što je svakako potaknulo daljnja hodočašća u Blagaj. 

Vrlo vjerojatno, u okolici blagajske župne crkve na lokalitetu “Crkvina? 
razvilo se i podgrađe utvrde Blagaj, tj. naselje trgovaca i obrtnika. Naime 
brojni su tvrdi gradovi na prostoru srednjovjekovne Slavonije čija su se 
podgrađa razvila u okolici tamošnjih župnih crkava.“ Razmjerno velik broj 
ulomaka srednjovjekovne opeke svakako ukazuje na to da se podno utvrde 
Blagaj razvilo značajnije naselje. Razvoju naselja trgovaca i obrtnika podno 
Blagaja tijekom 14. i 15. stoljeća pogodovalo je nekoliko okolnosti. U pr- 
vom redu to je činjenica da je Blagaj od sredine 14. stoljeća bio sjedište 
knezova Blagajskih, što je svakako privlačilo razne ljude koji su se mogli 
nadati službi familijara knezova Blagajskih, ali i raznim drugim službama. 
Potom, razvoju blagajskog podgrađa pogodovao je i položaj Blagaja u blizi- 
ni važnog srednjovjekovnog trgovačkog puta dolinom rijeke Une, baš kao i 
dolazak sve većeg broja hodočasnika, što je dodatno potaknulo razvoj na- 
selja. Nažalost, zbog nedostatka pisanih izvora i sustavnih arheoloških 
iskapanja teško je dati detaljniju sliku tvrdoga grada Blagaja i njegova pod- 
građa u razvijenom srednjem vijeku. Ipak, neupitna je činjenica da je Blagaj 


' Vencel Radimsky, “O nekojim prehistoričkim i rimskim gragjevnim ostancima u području 
Sane u Bosni“, Glasnik Zemaljskog muzeja Bosne i Hercegovine 4 (1891): 443. 

2 Bojanovski, “Blagaj na Sani", 17. 

" Andrija Lukinović (ur.), Monumenta historica episcopatus Zagrabiensis. Povijesni spomenici 
Zagrebačke biskupije, sv. 5. Zagreb: Kršćanska sadašnjost - Arhiv Hrvatske, 1992., dok. 395, str. 540. 
* Tako se primjerice podgrađe tvrdoga grada Zrina razvilo oko župne crkve Svetoga Križa 
(Kekez, Plemićki rod Babonića, 315). 

do sredine 15. stoljeća doživio tipičan urbani razvoj tvrdih plemićkih gra- 
dova na prostoru Ugarsko-Hrvatskoga Kraljevstva te je svakako bio jedan 
od najvažnijih i najrazvijenijih tvrdih gradova na prostoru srednjovjekovne 
Slavonije južno od rijeke Save. 


Blagajski i tvrdi grad Blagaj u drugoj polovini 15. stoljeća 


U drugoj polovini 15. stoljeća dolazi do velikih promjena u dotadaš- 
njim srednjovjekovnim obrascima života i na prostoru čitavog Ugarsko- 
Hrvatskoga Kraljevstva i na prostoru doline rijeke Sane. Osmanske provale 
i velika prijetnja koja se osjećala na prostoru južne Slavonije uvelike je pro- 
mijenila društvene oblike života, ali i ekonomsku i demografsku sliku toga 
prostora. Velika iseljavanja stanovništva s prostora između Vrbasa i Kupe 
sa sobom su donijela mnoge probleme koji će uzrokovati neuspjeh protuo- 
smanske obrane na tim prostorima.? 

Posljedice burnih događaja u ljeto 1463. koji su rezultirali osmanskim 
osvajanjem Jajca, tj. propašću srednjovjekovnoga Bosanskog Kraljevstva, vrlo 
su se brzo odrazile i na prostor doline Sane i tamošnjega tvrdog grada Blaga- 
ja. Naime padom tvrdoga grada Ključa, koji su na kraći period Osmanlije 
zauzeli između 27. svibnja i 5. lipnja 1463.,“ dolina Sane otvorena je za budu- 
će osmanske provale. Ipak, dolina nije pala u osmanske ruke toga ljeta, prije 
svega zato što je taj prostor, kao i prostor oko Une, uspješno branio ban Pavao 
Špirančić. Ban Špirančić bio je iznimno zainteresiran za obranu toga prostora 
jer su se u dolini Une nalazili i njegovi matični posjedi. No uskoro je bio za- 
robljen te je njegova supruga Margareta počela skupljati novac za njegovu 
otkupninu. O uspješnosti Špirančićeve obrane dolina Sane i Une svjedoči i 
činjenica da te 1463. nisu zabilježeni osmanski upadi na taj prostor. Naime 
nakon pada Ključa, Osmanlije svoje prodore nisu usmjerili prema sjeveru, 
nego prema jugu, te su opustošili Krbavu i frankapanske posjede sve do Se- 
nja, koji su već te 1463. neuspješno opsjeli.** 


? Ivan Jurković dobro je primijetio da se u hrvatskoj javnosti često zaboravljala činjenica da su 
u razdoblju od 1463. do 1593. hrvatske zemlje pretrpjele gubitak od oko 60% starosjedilačkog 
stanovništva (Ivan Jurković, “Turska opasnost i hrvatski velikaši - knez Bernardin Frankapan i 
njegovo doba", Zbornik Odsjeka za povijesne znanosti Zavoda za povijesne i društvene znanosti 
Hrvatske akademije znanosti i umjetnosti 17 /1999/: 39). 

* Lajos Thall6czy, Povijest (banovine, grada i varoši) Jajca 1450-1527. Zagreb, 1916., 66, bilj. 1. 
* Vjekoslav Klaić, Povjest Hrvata, sv. 4. Zagreb, 1904., 60. 

** Joannes Schafarik (ur.), Acta archivi Veneti spectantia ad historiam Serborum et reliquorum Sla- 
vorum meridionalium (dalje: AAV), knj. 1-2. Beograd, 1860.-1862., 510; Klaić, Povjest Hrvata, 60. 

Zanimljiva je uloga knezova Blagajskih za vrijeme osmanske provale u 
Bosnu 1463. godine. Naime sačuvana je isprava čazmanskoga kaptola dati- 
rana 18. siječnja 1464., prema kojoj je kralj Matijaš Korvin naložio kanoni- 
cima toga kaptola da sastave komisiju čiji su članovi bili Mihovil Simonić, 
Stjepan Terek od Turilovca, Stjepan od Žutomerja i Martin od Therema.? 
Komisija je trebala ispitati ponašanje slavonskoga plemstva, tj. ustanoviti 
tko je od osumnjičenih plemića pomogao Osmanlijama u njihovu prodoru 
u Bosnu, posebice stoga što su Osmanlije odveli mnoštvo kršćana u rop- 
stvo. Komisija je ustanovila da je knez Grgur Blagajski prešao na osmansku 
stranu te je osobno vodio neke osmanske čete budući da je očito dobro 
poznavao krajeve kojima su Osmanlije prolazili.“ Iako tu ispravu svakako 
treba promatrati u sklopu uobičajene prakse međusobnog optuživanja sla- 
vonskog i hrvatskog plemstva za suradnju s Osmanlijama tijekom 15. sto- 
ljeća, o čemu će više riječi biti u nastavku ovoga rada,“ ipak je potrebno 
uočiti da Osmanlije nakon osvajanja Ključa krajem svibnja ili početkom 
lipnja 1463. nisu nastavili upadati u dolinu Sane, nego su provalili preko 
Krbave i Like do Senja. Takvoj osmanskoj odluci mogla je pridonijeti su- 
radnja kneza Grgura Blagajskog s Osmanlijama, koji ih je uspio odagnati 
od pljačke njegovih posjeda u dolini Sane, ali i uspješna obrana bana Pavla 
Špirančića, koji je branio doline Sane i Une. 

U svjetlu optužbi protiv kneza Grgura Blagajskog da je pomogao 
Osmanlijama u njihovu pohodu na Bosansko Kraljevstvo 1463. moguće je 
sagledati podatak što ga je u svome radu donio Ćiro Truhelka. On naime, 
pišući o povijesti i znamenitostima grada Jajca, bilježi kako je bosansku 
kraljicu Maru, suprugu posljednjega bosanskog kralja Stjepana Tomaševi- 
ća, zarobio neki neimenovani ban te je pritvorio u Blagaju na Sani.“ Prema 
njegovim riječima, taj je podatak pronašao u nekoj neimenovanoj osman- 
skoj kronici, ali pritom nije naznačio o kojoj je kronici riječ, kao ni gdje se 
ta kronika nalazi te je li eventualno objavljena. Očito je Truhelka u tom 
trenutku imao na pameti razmišljanja koja je zabilježio u svome ranijem 
radu o Jajcu objavljenom na njemačkom jeziku 1888. godine. U njemu je 


2 Magyar Orszagos Levćltar (Mađarski državni arhiv), Budimpešta, fond “Diplomatikai 
fećnykepgyujtemćny", sign. DF 255769. 

2“, Gregorius de Blaga ... dum scilicet imperator Thurcorum regnum nostrum Bozne invase- 
rat ipsis Thurcis [...] adherendo eosdem ad plurima loca nostrorum ad que scilicet iidem Thurci 
sine ductore penetrare nequivissent eosdem Thurcos duxi(sset et) per hoc infidelitatem incurre- 
re minime formidando.. > isto. 

* Grgin, “Hrvatski velikaši" 45. 

% Ćiro Truhelka, Kraljevski grad Jajce: povijest i znamenitosti. Sarajevo, 1904., 10, bilj. 3. 

Truhelka pribilježio kako je, prema kronici Poviest ot bitija i ot cesareh va- 
seh rodov, nastaloj sredinom 16. stoljeća, kralj Stjepan Tomašević poslao 
svoju suprugu Maru s blagom u Ugarsku, gdje ju je, kako je poznato, zaro- 
bio ban Pavao i oteo joj blago, pa je poslije u Ugarskoj i umrla.*' I uistinu, u 
rečenoj se kronici spominje da je posljednji bosanski kralj svoju suprugu 
Maru s blagom poslao u Ugarsku, no nema spomena o banu Pavlu Špiran- 
čiću, kao ni o njegovu zarobljavanju kraljice Mare.** Očito je Truhelka po- 
vezao podatak iz spomenute kronike s podatkom iz isprave od 11. prosinca 
1466. prema kojemu se posljednja bosanska kraljica Mara nakon što je po- 
bjegla iz zarobljeništva bana Špirančića naknadno sklonila u samostan se- 
stara klarisa svetoga Stjepana u Splitu.?? 

Iako autor ovoga rada nije uspio pronaći neimenovanu osmansku kro- 
niku u kojoj se spominje da je kraljica Mara bila pritvorena u Blagaju na 
Sani,** kako je to naveo Truhelka, ipak je moguće dati vjerojatnu rekon- 
strukciju događaja vezanih uz nju. Nakon napuštanja Bobovca, kraljica 
Mara pratila je svoga supruga, kralja Stjepana Tomaševića, do Ključa, oda- 
kle ju je on poslao u Ugarsku, kako je to zabilježeno u kronici Poviest ot 
bitija i ot cesareh vaseh rodov. To se svakako moralo dogoditi prije razdoblja 
između 27. svibnja i 5. lipnja 1463., kada je Ključ pao u osmanske ruke, a 
kralj Stjepan Tomašević u njihovo zarobljeništvo.“ Od Ključa je put prema 
jugu i jadranskoj obali bio odsječen jer su se tim prostorom kretale osman- 
ske snage koje su još toga istog ljeta opustošile Krbavu i opsjele Senj.*“ Stoga 
je najsigurniji put od Ključa prema sjeveru bio dolinom Sane prema Uni, tj. 
prema prostoru koji je branio ban Pavao Špirančić,?7 što se poklapa s navo- 
dima iz kronike Poviest ot bitija i ot cesareh vaseh rodov, u kojoj piše da je 


3 Ćiro Truhelka, Geschichte und Denkwiirdigkeiten von Jajce. Sarajevo, 1888., 8, bilj. 3. 

32“... Leto scov (6972. g) hodi ... na bos[ni] i ouhvati stefana zeta despota lazara i brata mu se- 
stre probi gospo[d]e ego daži lazareva pobeže na ougre sa riznicego svoego i uze car bobovac ... 
lialice i ostale gradove pleni pride v skopje... Aleksa Vukmanović, “Građa za istoriju naroda i 
književnosti srpske Glasnik Društva srpske slovesnosti 10 (1858): 274. 

33 Janko Šafarik (ur.), Acta Archiva Venetum, knj. 2. Beograd, 1862., dok. 62, str. 537-538. Tu- 
mačenje da je upravo ban Pavao Špirančić zarobio kraljicu Maru prvi je iznio Ante Knežević u 
svojoj knjizi o propasti srednjovjekovnoga Bosanskog Kraljevstva (Ante Knežević, Pad Bosne. 
Senj, 1886., 54). 

“Ni Đuro Tošić, autor do sada jedinog sustavnog rada o životu i sudbini kraljice Mare, ne pozna- 
je podatak da je ona barem nakratko bila pritvorena u Blagaju na Sani. Vidi Đuro Tošić, “Poslednja 
bosanska kraljica Mara (Jelena)", Zbornik za istoriju Bosne i Hercegovine 3 (2002): 29-60. 

* Thall6czy, Povijest Jajca, 66, bilj. 1. 

*“ AAV, 510; Klaić, Povjest Hrvata, 60. 

7 Klaić, Povjest Hrvata, 60. 

kralj Stjepan Tomašević poslao suprugu u Ugarsku. Više je razloga zašto se 
ban Pavao mogao odlučiti zarobiti kraljicu Maru. Prvo, bila je supruga kra- 
lja Stjepana Tomaševića, a iz daljnjih postupaka ugarsko-hrvatskoga kralja 
Matijaša Korvina moguće je pretpostaviti da je njegov plan već sredinom 
1463. bio na bosansko prijestolje postaviti sebi odana čovjeka.** Drugo, 
kraljica Mara vjerojatno je sa sobom nosila kraljevsku riznicu, ali i relikvije 
svetoga Luke što ih je u miraz donijela bosanskomu kralju Stjepanu Toma- 
ševiću. Moguće je da se ban Pavao nastojao domoći tih dragocjenosti. 

Ipak, postavlja se pitanje — ako je Truhelkin navod točan - zašto je ban 
Pavao kraljicu Maru pritvorio u Blagaju na Sani, tj. u tvrdome gradu kne- 
zova Blagajskih, a ne na nekom od svojih posjeda oko rijeke Une.* To nas 
pitanje ponovno vraća na ulogu knezova Blagajskih u vrijeme osmanske 
provale u Bosnu 1463. godine. Dakako da bi i sama utvrđenost grada Bla- 
gaja mogla biti razlog zbog kojega je ban Pavao pritvorio kraljicu upravo 
ondje, ali je isto tako moguće da je ban u taj grad smjestio svoju posadu 
upravo stoga što nije vjerovao knezu Grguru Blagajskom jer je ovaj pomo- 
gao Osmanlijama na njihovu pohodu na Bosnu vodeći njihove čete. U sva- 
kom slučaju, kraljica Mara mogla se kraljevskim blagom iskupiti iz zaro- 
bljeništva ili je pak puštena nakon što je i sam ban Pavao Špirančić pao u 
osmansko zarobljeništvo te je njegova supruga Margareta morala skupljati 
novac kako bi ga iskupila iz zarobljeništva.“ Iz Blagaja je kraljica Mara lako 
mogla doći do Une te se unskim putem, nakon što je minula izravna osman- 
ska opasnost, uputiti prema Kninu i dalje prema Splitu, gdje je njezin bora- 
vak zabilježen najkasnije 1466. godine. Takva rekonstrukcija događaja mo- 
guća je samo ako je točan podatak što ga je u svome radu o povijesti Jajca 
donio Truhelka. Dok se taj podatak ne potvrdi ili ne odbaci, ovdje je riječ 
samo o historiografskim promišljanjima. 

U svakom slučaju, protuofenziva kralja Matijaša Korvina i osnivanje 
Jajačke banovine početkom 1464., tj. niz utvrđenih gradova i tvrdi grad 
Jajce, na neko su vrijeme odagnali izravne osmanske upade u dolinu Sane 
do Une. Naime u prvo su vrijeme osmanske provale usmjerene prema Hr- 
vatskoj, tj. Krbavi i Lici. Tako su već 1468. zabilježene velike razorne osman- 
ske provale na posjede kneza Stjepana Frankapana. Štoviše, osmanske su 


* O tome više vidi u radu Borislava Grgina objavljenom u ovome zborniku i ondje navedenu 
literaturu. 

?* Kao što je već rečeno, matični posjedi bana Pavla bili su oko rijeke Une (Klaić, Povjest Hrvata, 
60). 

4 Isto, 103. 

čete po povratku opustošile krajeve oko Stjepanova grada Modruša.“ I na- 
redne godine zabilježena je osmanska provala do Senja. U ljeto 1469. Isa- 
beg je provalio do Senja, pritom ponovno pustošeći modruški kraj, a potom 
je provalio čak i u Kranjsku.“ 

Početkom osmoga desetljeća 15. stoljeća i u dolinama Sane i Une počela 
se osjećati sve veća nesigurnost zbog sve češćih osmanskih provala, što nas 
vraća na početak ovoga rada. Kao što je već rečeno, ugarsko-hrvatski kralj 
Matijaš Korvin odobrio je 16. prosinca 1470. Stjepanu, Ivanu, Nikoli i Miho- 
vilu, knezovima Blagajskim, da ne moraju osobno prisustvovati banskom i 
kraljevskom sudu, nego da mogu poslati svoje prokuratore s pismima i svo- 
jim pečatima.“ Ta je iznimka učinjena zbog sve veće opasnosti od osmanskih 
pljačkaša koji su napadali putnike na sve nesigurnijim putovima. 

No nisu samo osmanski pljačkaši bili opasnost na onodobnim cestovnim 
putovima. U to su doba učestali sukobi među slavonskim plemićima, pa su 
jedni drugima činili mnoga zla. Tako je zabilježeno da su 1471. Ivana Draš- 
kovića, familijara knezova Blagajskih, napali ljudi Ladislava Svetačkog. Nai- 
me, prema vijestima iz tužbe knezova Blagajskih Nikole, Ivana i Stjepana pro- 
tiv Ladislava Svetačkog od Zemče pred slavonskim banovima Blažem Mađa- 
rom i Damijanom Horvatom, sačuvanima u ispravi zagrebačkoga kaptola od 
12. rujna 1471., nešto ranije iste godine, točnije 13. lipnja, negdje u slavon- 
skim šumama kaštelan Pavao i Augustin Šipek, familijari slavonskoga vlaste- 
lina i susjeda blagajske Poljane Ladislava Svetačkog, orobili su blagajskoga 
službenika Ivana Draškovića oduzevši mu dragocjenosti i novac. Tom su pri- 
likom propale i blagajske povelje koje su se ticale Blagaja i Ostrošca, a Draš- 
ković ih je nosio u čazmanski kaptol na prepisivanje i ovjeravanje.“ Štoviše, 
iz iste se isprave saznaje da su knezovi Blagajski od Ladislava Svetačkog trpje- 
li i druge štete. Tako se u ispravi spominje krađa seljačke imovine i stoke, ali i 
paleži vinograda, pa čak i ubojstva kmetova.“ 


“! Ivan Nagy, Albert Nyary (ur.), Magyar diplomacziai emlekek. Mđdtyds kirdly kordbdl (dalje: 
MDEF). Budimpešta, 1877., dok. 45, str. 75-76. 

+ Isto, dok. 62, str. 96-97. 

# CDCB, dok. 201, str. 381-382. 

“+ “., item dum circa festum sacratissimi Corporis Christi proxime preterit iidem exponentes 
per lohannem Draskowych familiarem ipsorum certas literas regale set literalia instrumenta 
factum castrorum eorundem Blagay et Ozrosaczy ac eorundem possessiones tangente set con- 
cernentia ad capitulum ecclesie Chasmensis pro transumpmendis et rescribendes ipsorum pari- 
bus destinassent..., CDCB, dok. 202, str. 383. 

# Isto, dok. 202, str. 383-384; Grgin, “Hrvatski velikaši" 44. 

Dolina rijeke Sane sredinom osmoga desetljeća 15. stoljeća postala je 
jedan od glavnih smjerova osmanskih provala dalje prema zapadu. Tako je 
zabilježeno kako su tuda u rujnu 1473. Osmanlije provalili kroz Hrvatsku i 
Slavoniju sve do Koruške, Kranjske i Štajerske.“ Štoviše, ujesen iduće godi- 
ne, prilikom osmanskoga pohoda u Slavoniju, osobito je stradalo Zagorje i 
prostor oko Križevaca.““ Dok za knezove Blagajske nije zabilježeno da su 
pokušavali zaustaviti osmanske provale kroz dolinu Sane, knezovi Zrinski, 
koristeći dobar položaj svoga tvrdoga grada Zrina, od kojega se vrlo brzo 
moglo doći do ušća Sane u Unu i tamošnjega gaza, nastojali su osujetiti 
osmanske provale. Tako je zabilježeno da je knez Petar Zrinski 1475. pora- 
zio Osmanlije na njihovu povratku, i to upravo na prijelazu Une. Naime, 
kako je početkom godine Ahmet-paša neuspješno opsjeo grad Zrin, knez 
Petar Zrinski imao je dovoljno vremena pripremiti svoje čete i namjestiti 
klopku Osmanlijama u trenutku njihova povratka. Iako nije točno navede- 
no gdje se ta bitka odigrala, najvjerojatnije se to zbilo u blizini ušća Sane u 
Unu, tj. blizu današnjeg Bosanskog Novog.“ U svakom slučaju, taj uspjeh 
kneza Petra Zrinskog vrlo je vjerojatno nagnao knezove Blagajske na pomi- 
rbu s njime. I uistinu, knez Ivan Blagajski sklopio je 11. srpnja 1475. pred 
čazmanskim kaptolom, u svoje i ime svoje braće Nikole i Mihovila, mir s 
knezom Petrom Zrinskim.“ 

Vrlo brzo nakon smrti naslovnoga bosanskog kralja Nikole Iločkog 
1477., koji je uspješno vodio obranu Jajačke banovine, uslijedio je novi val 
osmanskih upada u Hrvatsku i Slavoniju.“ Tako su one teško opustošene 
već u listopadu iste godine. Naredne godine zabilježene su nove osmanske 
provale kroz doline Sane i Une u Slavoniju. No u ljeto te 1478. hrvatski ve- 
likaši predvođeni Petrom Zrinskim ponovno su porazili osmanske čete 
koje su se vraćale s pljačkaškog pohoda. I ta se bitka odigrala negdje na 
posjedima kneza Petra Zrinskog.“' 

Najveći poraz Osmanlije su doživjeli u dvodnevnoj bitci kod broda 
Zrinskoga, vrlo vjerojatno kod mjesta gdje će kasnije biti izgrađen Novi na 
Uni. U bitci koja se vodila 29. i 30. listopada 1483. ban Matijaš Gereb pora- 


“5 Klaić, Povjest Hrvata, 115-116; Borislav Grgin, Počeci rasapa. Kralj Matijaš Korvin i srednjovje- 
kovna Hrvatska. Zagreb, 2002., 175. 

“7 MDE, dok. 180, str. 260-261; Klaić, Povjest Hrvata, 118; Grgin, Počeci rasapa, 175. 

“ Ivan Kukuljević Sakcinski, Zrin grad i njegovi gospodari. Zagreb, 1883., 47; Grgin, Počeci rasa- 
pa, 175. 

* CDCB, dok. 203, str. 384-386; Grgin, “Hrvatski velikaši", 44. 

*“ Grgin, Počeci rasapa, 175. 

“I Isto, 176. 

zio je veliku osmansku vojsku koja je sa sobom vodila velik plijen i mnoš- 
tvo zarobljenika. Zanimljivo je da su u bitci sudjelovali Bernardin i drugi 
Frankapani (Cetinski i Slunjski), kao i knezovi Zrinski, ali ne i knezovi Bla- 
gajski, koji su u to doba bili u sporu s knezovima Zrinskima oko posjeda 
Dobretin. U svakom slučaju, nakon toga osmanskog poraza došlo je do 
sklapanja petogodišnjeg mira između kralja Matijaša i Osmanlija te su na 
neko vrijeme prestale međusobne borbe većih razmjera, ali su granične 
čarke nastavljene. 

Unatoč sve većoj osmanskoj opasnosti od kraja sedamdesetih godina 
15. stoljeća Blagajski su više posvećeni sporovima sa susjednim velikašima 
negoli obrani svojih posjeda od Osmanlija. Kao što je već spomenuto, kne- 
zovi Blagajski vodili su 1483. spor s knezom Petrom Zrinskim oko posjeda 
Dobretin? te vrlo vjerojatno nisu sudjelovali u bitci kod broda Zrinskoga. 
Određeno zatišje što se tiče osmanskih provala, koje je donijelo potpisiva- 
nje petogodišnjega mira između ugarsko-hrvatskoga kralja i osmanskoga 
sultana 1483., pogodovalo je razbuktavanju međusobnih sukoba slavon- 
skoga plemstva. Vijesti o sukobima Blagajskih i Zrinskih sačuvane su u tuž- 
bi što ju je 30. srpnja 1485. podignuo knez Petar Zrinski protiv knezova 
Blagajskih pred slavonskim banovima.** U toj tužbi ima vijesti o pljačkama 
koje su Blagajski učinili na posjedima Zrinskih od 1483. do 1485. godine. 
Tako je zabilježeno da su po naredbi Stjepana i Mihovila Blagajskog njihovi 
kaštelani Mihovil Janković od Petrovljana i Ilija Merkohelić poharali posje- 
de Petra Zrinskog na susjednom zrinskom vlastelinstvu u više navrata tije- 
kom 1485. godine. Štoviše, čini se da su se te pljačke redovito događale te 
da su blagajski kaštelani opljačkanu stoku redovito odvodili u Blagaj. Po- 
sebno su zanimljive vijesti o događaju koji se odigrao 22. kolovoza 1484. 
godine. Naime, prema riječima kneza Petra Zrinskog, njegovi su podložni- 
ci u Blagaju prepoznali stoku koju su Osmanlije prije odveli s opljačkanih 
posjeda knezova Zrinskih. Tom su prilikom Osmanlije odveli više od 300 
seljaka i jobagiona knezova Zrinskih te mnogo stoke i raznovrsnih dobara. 
Očito su Osmanlije opljačkanu stoku prodali Blagajskima, koji su je zadr- 
žali na svojim posjedima, te je stoga knez Petar Zrinski optužio Blagajske 
da surađuju s Osmanlijama.“ 


>? Isto. 

*"* CDCB, dok. 202, str. 397-398; Grgin, “Hrvatski velikaši", 44. 
%“CDCB, dok. 210, str. 399-403. 

5 Grgin, “Hrvatski velikaši" 44. 

Kao što je već rečeno, u zadnjim desetljećima 15. stoljeća učestale su 
optužbe među vlastelom za suradnju s Osmanlijama. Takva suradnja sva- 
kako nije isključena. Tako je primjerice zabilježeno da je Anž Frankapan 
prije Krbavske bitke surađivao s Osmanlijama iako su oni često pljačkali 
posjede njegova bratića kneza Bernardina Frankapana.“ Štoviše, čini se da 
su pred kraj 15. stoljeća knezovi Blagajski priznali vrhovništvo osmanskoga 
sultana. Naime sačuvana je vijest da su kršćanski pregovarači saznali od 
Osmanlija, koji su tražili da im se preda opsjednuti Modruš, da su knezovi 
Blagajski nešto ranije prisegnuli na vjernost Osmanlijama i dopustili im da 
prolaze njihovim teritorijem te da plaćaju danak. Stoga su osmanski prego- 
varači predlagali Frankapanima da učine isto. 

Novi mir, potpisan 1495. između ugarsko-hrvatskoga kralja i osman- 
skoga sultana, omogućio je razmjerno mirnu situaciju na granici idućih 
nekoliko godina. Obranu je organizirao ban Franjo Berislavić Grabarski, a 
bilo je tek manjih okršaja i čarki. Tomu je svakako pogodovala i činjenica 
da je u tom trenutku osmanska vojna politika bila okrenuta prema sjeveru 
i prodorima preko Dunava u Panonsku nizinu.* Te su okolnosti omogućile 
knezovima Blagajskim odbijanje poslušnosti Osmanlijama, pa su oni po- 
četkom idućega stoljeća postali jedni od najustrajnijih branitelja svojih po- 
sjeda, a samim time i hrvatskih povijesnih zemalja od osmanske navale. 


Blagajski i tvrdi grad Blagaj u prvoj polovini 16. stoljeća 


Početkom 16. stoljeća došlo je do obnove osmanske ofenzive prema 
prostorima srednje Europe, koja će nakon nešto manje od tri desetljeća 
rezultirati konačnim raspadanjem srednjovjekovnoga personalnog Ugar- 
sko-Hrvatskog Kraljevstva i određene transformacije te političke tvorevine 
pod novom vladarskom kućom Habsburgovaca. Isto tako, neće proći ni tri 
puna desetljeća, a propast će i Jajačka banovina, te će taj događaj odrediti 
sudbinu kršćanskoga, tj. hrvatskoga Blagaja na Sani. 

Osjećajući jačanje ofenzivnih ideja unutar Osmanskoga Carstva, počet- 
kom 1500. formiran je savez u koji je uključena Sveta Stolica, Ugarsko-Hr- 
vatsko Kraljevstvo i Mletačka Republika, a cilj mu je bio obnova ratova s 
Osmanlijama i njihovo protjerivanje iz Europe. Ratni sukobi započeli su 


** Hrvoje Kekez, “Bernardin Frankapan i Krbavska bitka: je li spasio sebe i malobrojne ili je po- 
bjegao iz boja?" Modruški zbornik 3 (2009): 70-71. 

"7 Klaić, Povjest Hrvata, 239. 

** Thall6czy, Povijest Jajca, 143. 

Utvrde između Vrbasa i Une nakon mira 1503. godine 


već u studenome iste godine, a u njih se uključila slavonska i hrvatska vla- 
stela, među kojima su značajniju ulogu imali knezovi Zrinski, Frankapani i 
Karlovići iz roda Kurjakovića. Rat je trajao nepune četiri godine, s naizmje- 
ničnim uspjesima jedne i druge strane. Mir između zaraćenih strana potpi- 
san je 22. veljače 1503., a na snagu je stupio 20. kolovoza iste godine. Tom 
je prilikom dogovoreno sedmogodišnje primirje. Iako je Jajce ostalo u kr- 
šćanskim rukama, Osmanlije su zadržali sve važne gradove u Bosni koje su 
osvojili za ratnih zbivanja. Tako su se, između ostalih, u osmanskim ruka- 
ma našli tvrdi gradovi Ključ i Kamengrad, koji su se kao klin zabili u hrvat- 
ski teritorij." Držanjem vojnih posada u tim gradovima Osmanlije su od- 
vojili Jajačku banovinu od crte obrane u Hrvatskoj na potezu od Krbave 
preko Bihaća do doline Une. Vrlo brzo upravo će ta dva tvrda grada postati 


Ivan Jurković, “Knez Bernardin i njegovo doba, u: Oratio pro Croatia. Govor za Hrvatsku. 
Zagreb: Katedra Čakavskog sabora Modruiše, 2010., 26. 

Pozicija tvrdoga grada Blagaja na ma- 
lenom uzvišenju posred doline (preu- 
zeto s: <http://jupiter.elte.hu>) 


polazne točke Osmanlija na njihovim prodorima kroz dolinu Sane prema 
Uni i dalje u Slavoniju i slovenske zemlje.“ 

Iako je bilo dogovoreno primirje, pojedine osmanske čete ipak su na- 
stavile provaljivati u Slavoniju. Jedan od najvažnijih smjerova osmanskih 
prodora u tadašnju južnu Slavoniju bio je dolinom Sane prema Uni, a pola- 
zišna točka osmanskih postrojbi bile su utvrde Kamengrad i Ključ. Time su 
sve više bili ugroženi i posjedi knezova Blagajskih u dolini Sane, kao i sam 
grad Blagaj. Stoga su knezovi Blagajski sve više snage i sredstava ulagali u 
obranu doline Sane, ali su se pritom oslanjali i na pomoć ugarsko-hrvat- 
skoga kralja Vladislava II. Jagelovića. Tako je 24. travnja 1504. zabilježeno 
da su knezovi Antun i Grgur Blagajski za obranu kraljevstva od Osmanlija 
držali četu od 50 konjanika, za čije su plaće od vladara primili 500 florena 
godišnjeg iznosa.“ Kralj Vladislav II. i idućih je godina nastavio financijski 
pomagati obranu južnih granica Slavonije. Tako je 1507. poslao knezu Gr- 
guru Blagajskom 200 zlatnih guldena za potrebe obrane granice. Štoviše, 
tada je i Grgurov nećak, knez Gašpar Blagajski, od kralja primio iznos od 
100 zlatnih guldena.“ No kronična besparica primorala je vladara da ma- 
gnatima umjesto godišnje plaće za držanje vojske radi obrane Ugarsko-Hr- 
vatskoga Kraljevstva sve češće daruje pojedine posjede u sigurnijim kraje- 
vima. To je odgovaralo i samomu slavonskom plemstvu jer su tako dobiva- 
li posjede koji nisu ili su pak bili manje ugroženi od osmanskih pljačkaša te 


** Usporedi i detaljnije vidi u: Thall6czy, Povijest Jajca, 144. 

1“, Antonio de Blaga cum fratre suo ad equites L ... V“../, Lajos Thall6czy, Sandor Horvath 
(un), Jajcza (bćnsdg, vdr ćs vdros) tortćnete 1450-1527. Budapest, 1915., dok. 115, str. 184. 
Zanimljivo je da je iste godine knez Nikola Zrinski, susjed knezova Blagajskih, držao četu od 25 
konjanika, za što je primio godišnju naknadu u iznosu od 250 florena (“... Nicola Zrinji ad equ- 
ites XVV ... II. isto). 


* Thall6czy, Die Geschichte, 111. 

se s njih moglo ubirati prihode, ali i na njih dovesti stanovništvo s ugrože- 
nijih posjeda.“ U tom svjetlu treba promatrati darovnicu kralja Vladislava 
II. knezu Antunu Blagajskom za posjed Zemkovec u Zagrebačkoj županiji. 
Kralj je pritom naglasio da rečeni posjed daruje knezu Antunu kao nado- 
knadu za dugotrajnu i konstantnu vjernost.“ 

Nakon isteka dogovorenog sedmogodišnjeg primirja Osmanlije su ob- 
novili ofenzivu na Ugarsko-Hrvatsko Kraljevstvo, ali su početkom drugoga 
desetljeća 16. stoljeća u fokusu osmanskih ratnih planova više bile južna 
Ugarska i Srebrenička banovina negoli prostor Hrvatske i Slavonije. Štovi- 
še, iako je 1511. obnovljeno primirje između sultana Bajazida i kralja Vla- 
dislava II. na pet godina, bosanski i hercegovački sandžakbegovi nisu ma- 
rili za primirje, nego su neprestano uznemirivali pogranične gradove u 
Hrvatskoj i južnoj Slavoniji." Tako su već krajem kolovoza 1511. zabilježe- 
ne osmanske provale preko Like i Kapele do Modruša.“ 

Padom Srebreničke banovine ujesen 1512." bosanski su sandžakbegovi 
sve svoje snage usmjerili prema zapadu, tj. prema Hrvatskoj i južnoj Slavo- 
niji. Već su te godine zabilježene osmanske provale i kroz dolinu Sane. 
Osmanlije su svoju vojsku vjerojatno okupili u Kamengradu. Kao što je već 
rečeno, upravo za tu godinu bosanski kroničar fra Nikola Lašvanin bilježi 
da su Osmanlije zauzeli tvrdi grad Blagaj.“ Tu je vijest odbacio Bojanovski, 
smatrajući da je Lašvanin vrlo vjerojatno zabilježio tek neki osmanski upad 
te da vrijeme pada Blagaja u osmanske ruke treba tražiti znatno kasnije. 

Kako je Lašvaninov zapis o padu Blagaja sačuvan u kronici, dakle se- 
kundarnom izvoru podložnom subjektivnom doživljaju njegova sastavlja- 
ča, potrebno je proučiti nešto kasnije vijesti iz sačuvanih diplomatičkih 
izvora radi jasne ocjene točnosti Lašvaninova zapisa. Najprije valja upozo- 
riti na događaje koji su prethodili poznatoj bitci protiv Osmanlija održanoj 
na Veliku Gospu 1513. godine. U toj je bitci ban Petar Berislavić teško po- 


% O nastojanjima hrvatskog i slavonskog plemstva da za svoje ratne zasluge dobiju posjede u 
sigurnijim krajevima Slavonije i Ugarske više vidi u: Ivan Jurković, “Klasifikacija hrvatskih rase- 
ljenika za trajanja osmanske ugroze (od 1463. do 1593.) Migracijske i etničke teme 19 (2003): 
147-174. 

% CDCB, dok. 229, str. 447-448. 

$ Ive Mažuran, Hrvati i Osmansko Carstvo. Zagreb: Golden marketing, 1998., 54. 

% Lajos Thall6czy, Antal Hodinka (ur.), Magyarorszdg mellćktartomdnyainak oklveltćra. A hor- 
vatt veghelyek oklćveldra. Budimpešta, 1903., 24. 

9 Početkom jeseni 1512. Osmanlije su zauzeli Srebrenik, Soko, Tešanj i Brčko, tj. cijelu 
Srebreničku banovinu (Mažuran, Hrvati i Osmansko Carstvo, 54). 

% Lašvanin, Ljetopis, 140. 

% Bojanovski, “Blagaj na Sani", 12. 

razio Osmanlije. Naime, saznavši da se prema Dubici kreće osmanska voj- 
ska, ban Berislavić na brzinu je okupio vojsku te se iz Kraljeve Velike kraj 
Požege uputio prema Jasenovcu i ušću Une u Savu te dalje uzvodno uz Unu 
prema Dubici. Očito se osmanska vojska približavala Dubici iz drugoga 
smjera, tj. iz doline Sane pokraj današnjeg Bosanskog Novog te dalje ni- 
zvodno prema Dubici.“ Tako je moguće da je osmanska vojska jednostavno 
zaobišla Blagaj, ipak je vjerojatnije da je u tom trenutku Blagaj već bio u 
njihovim rukama. Naime Osmanlijama strateški ne bi bilo pametno ostavi- 
ti u svojoj pozadini u hrvatskim rukama tako čvrstu utvrdu kakav je Blagaj 
u tom trenutku bio. Stoga je moguće da je Lašvaninova vijest da su Osman- 
lije 1512. zauzeli Blagaj poprilično istinita. 

Štoviše, potrebno je napomenuti da postoje vijesti da je Blagaj do 1519. 
bio u rukama Osmanlija. Naime u pismu ugarsko-hrvatskoga kralja Ludo- 
vika II. osmanskomu sultanu Selimu I. postoje vijesti koje potvrđuju da je 
Blagaj od 1512. do 1519. mogao biti u osmanskim rukama. U tome pismu 
od 28. ožujka 1519. kralj Ludovik II. zatražio je od osmanskoga vladara da 
mu vrati gradove na granici sBosnom, među koje je dodan i Blagaj.“ Očito 
je u tom trenutku Blagaj bio u osmanskim rukama te ga je kralj Vladislav II. 
tražio natrag. 

lako nema sačuvanih vijesti kako se to zbilo, ipak je vjerojatno da su 
Osmanlije Blagaj vratili u hrvatske ruke, a isto je tako moguće da je grad 
vratio knez Stjepan Blagajski uz pomoć slavonskoga bana Petra Berislavića, 
koji je u drugoj polovini drugoga desetljeća 16. stoljeća uspješno organizi- 
rao obranu granice Hrvatskoga Kraljevstva kombinirajući danonoćno bdje- 
nje i povremene upade u osmanske prostore. Tako se ban Berislavić u tri 
navrata, 1515., 1518. i 1519., uspio probiti do Jajca i pomoći opkoljenom 
gradu. U svakom slučaju, novi mir s Osmanlijama dogovoren je 1. travnja 
u Budimu, a potpisan 30. svibnja 1519. u Drinopolju.? 

Kako je iz sredine trećega desetljeća 16. stoljeća sačuvano nekoliko vi- 
jesti koje govore da je tvrdi grad Blagaj još uvijek u rukama knezova Blagaj- 


% Usporedi i više vidi u: Klaić, Povjest Hrvata, 302. U samoj bitci kod Dubice istaknuo se i knez 
Gašpar Blagajski (Thall6czy, Die Geschichte, 112). 

7“. Similiter etima ex parte ipsius Cesaree maiestatis sua Cesarea maiestas unacum consiliari- 
is, dominys, necnon regnis, castris, castellis, civitatibus, oppidis, villis, districtibus et superiore 
terra ducis, in primis: ... Blagay..., Lajos Thall6czy, Sandor Horvath, Magyarorszdg mellćktarto- 
mdnyainak oklveltdra. Als6-Szlavdniai okmdnytdr (Dubicza, Orbdsz ćs Szana vdrmegyćk). Codex 
diplomaticus partium Regno Hungariae adnexarum (Comitatuum: Dubicza, Orbdsz et Szana). 
Budimpešta, 1912., dok. 167, str. 281. 

" Thall6czy, Povijest Jajca, 144. 

skih, očito je knez Stjepan Blagajski u doba banovanja slavonskoga bana 
Petra Berislavića uspio ponovno preuzeti Blagaj. Štoviše, kao i mnogi drugi 
hrvatski i slavonski magnati čiji su posjedi bili ponajviše ugroženi, i knezo- 
vi Blagajski sve su se više okretali austrijskomu nadvojvodi Ferdinandu I. 
Habsburgovcu tražeći materijalnu i vojnu pomoć za obranu svojih posjeda, 
pa samim time i granice. Tako je zabilježeno da su 30. studenoga 1522. 
knezovi Vuk, Juraj i Matija Frankapan te knez Stjepan Blagajski od nadvoj- 
vode Ferdinanda primili 1.200 guldena za ratne svrhe.“ 

Početkom 16. stoljeća najveća opasnost Blagaju je prijetila iz Kamen- 
grada, koji je još od 1503. bio u osmanskim rukama. Nastojeći odagnati tu 
opasnost i donekle osloboditi dolinu Une od stalnog osmanskog pritiska, 
knez Nikola Zrinski očitovao se početkom 1524. da je spreman udariti na 
znamenitu utvrdu Kamengrad u osmanskoj Bosni te je za 14 dana osvojiti. 
Za taj pothvat tražio je pomoć od 800 teških i 3000 lakih konjanika, a uz to 
još i 6000 pješaka.“ Razmišljajući o ideji kneza Zrinskoga, kralj Ferdinand 
poslao je u lipnju iste godine svoje izaslanike Weichselbergera, Kocijana i 
Leysera kod kneza Nikole Zrinskog da provjere je li moguće provesti nje- 
govu ideju o zauzimanju Kamengrada.? 

Očito je Kamengrad bio jako osmansko uporište, dok je sredinom tre- 
ćega desetljeća 16. stoljeća u Blagaju još uvijek bila, vjerojatno manja, hr- 
vatska, tj. kršćanska posada. Prostor između tih dviju utvrda bio je pust, tj. 
“ničija zemlja" Tomu u prilog govori i činjenica da je knez Krsto Franka- 
pan, nakon što je u nedjelju 11. lipnja 1525. dospio do opkoljenog Jajca i 
pomogao mu,“ odbio prijedlog da svoju vojsku vrati kroz dolinu Sane, iz- 
među Kamengrada i Blagaja, jer na tome putu ne bi bila toliko izložena 
osmanskim napadima. Knez Frankapan je to odbio jer nije želio sramotiti 
vojsku te se odlučio vratiti istim putom, dolinom Vrbasa prema Gradiški i 
rijeci Savi.“ 

No kako je vrijeme protjecalo, situacija oko grada Blagaja bivala je sve 
očajnija. Naime, budući da ga je zbog isturenog položaja bilo sve teže bra- 
niti, većina stanovništva napustila je grad. Bez okolnog stanovništva i sve 
siromašniji, knezovi Blagajski nisu mogli sami braniti svoje posjede, pa ni 


3 Thall6czy, Die Geschichte, 116. 

Z* Klaić, Povjest Hrvata, 392. 

75 [sto, 395. 

"“ O pomaganju opkoljenom Jajcu 1525. od strane kneza Krste Frankapana više vidi u: Pejo 
Ćošković, “Banjaluka i pomaganje Jajcu 1525. godine? Istorijski zbornik 8 (1987): 13-36. 

7" Thall6czy, Povijest Jajca, 213; Klaić, Povjest Hrvata, 410. 

sam Blagaj, pa su sve češće od nadvojvode Ferdinanda tražili financijsku 
pomoć, koja očito nije stizala redovito. Stoga se knez Stjepan Blagajski 17. 
srpnja 1526. žalio nadvojvodi Ferdinandu da nije primio pomoć za obranu 
pet svojih gradova, među kojima i tvrdoga grada Blagaja. Posebno je loša 
situacija bila oko Blagaja jer su Osmanlije dio stanovništva odveli u roblje, 
a dio je od straha pobjegao. Taj je grad knez Stjepan Blagajski, prema svo- 
jim riječima, branio uz nevjerojatne napore i velike troškove.? 

Velikim porazom ugarsko-hrvatske vojske na Mohačkome polju 1526.,? 
kao i konačnim padom Jajca 1527., zapečaćena je i sudbina tvrdoga grada 
Blagaja na Sani. Ipak, grad Blagaj je i početkom četvrtoga desetljeća i dalje bio 
u rukama knezova Blagajskih. Zanimljive su vijesti što ih je 1531. zabilježio 
Benedikt Kuripešić, koji je godinu dana prije kroz Bosnu putovao u Carigrad. 
Kuripešić piše kako je napustivši Krupu na Uni te prošavši kroz selo Gornje 
Polje jašući kroz brda ugledao s lijeve strane zidine gradića Japre. Potom se 
spustio u dolinu te prešao potok Japru, da bi ga na jednu njemačku milju od 
toga mjesta dočekalo 50 dobro naoružanih osmanskih konjanika iz Kamen - 
grada. Njihov zapovjednik bio je Malkošić-beg, koji ga je potom ugostio u 
svome dvoru u Kamengradu.* Prema njegovoj poziciji naspram rijeci Japri 
može se pretpostaviti da je gradić Japra iz Kuripešićeva putopisa zapravo Bla- 
gaj. Očito se u njemu još uvijek nalazila kršćanska posada te se Malkošić-beg 
nije želio približiti gradu na manje od njemačke milje kako svoje konjanike 
ne bi izložio topničkom napadu sa zidina grada Blagaja. 

U svakom slučaju, vijesti iz ljeta iste godine potvrđuju da je Blagaj i dalje 
bio u kršćanskim rukama. Naime sačuvano je pismo hrvatskoga plemstva 
upućeno kralju Ferdinandu I., sastavljeno nešto prije 9. kolovoza 1531., u 


7% “.. WX quo ipse quinquam castra in confinibus et vadis maximis habeo, vt puta castrum 


Blagay, Sthok, uturmque Bwsswych et Ozthrosacz, vbi plura nobis imminent pericula et conti- 
nuis fatigamur seu premimur molestiis et incursionibus et depopulacionibus infidelium 
Turchorum atterimur, resistere autem hosti et vestre serenissime maiestati inseruire cupiens, 
multos ex familiaribus et colonis propriis amisi, quos hostis Turca abduxit seu trucidavit, aut 
ibidem detrunccauit; et precipue castrum Blagay cum maxima dificltate et dispendio sustento et 
manuteneo propriis in expensis comparando et mittendo alimenta et custodes seu allia necessa- 
ria illic comportando..., Emilij Laszowski (ur.), Habsburški spomenici Kraljevine Hrvatske, Dal- 
macije i Slavonije (dalje: HS), sv. 1. Zagreb, 1914., dok. 7, str. 7-8. 

? O vojnome porazu ugarsko-hrvatske vojske na Mohačkome polju i posljedicama toga događa- 
ja više vidi u: Geza Perjćs, “The fall of the medieval Kingdom of Hungary: Mohacs 1526 - Buda 
1541" u: War and Society in East Central Europe, vol. XXVI. Boulder: Columbia University 
Press, 1989., 171-272. 

* Benedikt Kuripešić, Putopis kroz Bosnu, Srbiju, Bugarsku i Rumeliju 1530., ur. Miroslav Niška- 
nović. Beograd: Čigoja štampa, 2001., 17. 


172 


Hrvoje Kekez + Knezovi Blagajski i tvrdi grad Blagaj nakon osnutka Jajačke banovine 1464. godine 


kojemu mole kralja da se pošalje komisija koja će obići gradove Krupu, Brinje 
i Blagaj jer je tim posjedima i gradovima potrebno što prije poslati pomoć.“ 

Zbog svoga položaja u blizini ušća Sane u Unu, tvrdi grad Blagaj bio je 
strateški vrlo važan, i to kao kršćanska predstraža doline Une. Njegova 
ugroženost sve češćim i razornijim osmanskim provalama vidljiva je i iz 
sačuvane arhitekture. Ona uglavnom ostavlja dojam razvijenog burga 15. i 
16. stoljeća. Iz razdoblja prije osmanske prijetnje, tj. prije sredine 15. stolje- 
ća, sačuvani su glavni elementi romaničke i gotičke fortifikacije, poput bra- 
nič-kule, ostataka palasa oko kojega se formiralo unutrašnje dvorište. To je 
dvorište formirano krajem 14. i tijekom 15. stoljeća, a oko njega se vide 
zatrpani ostaci koji su kvalitetno rađeni, iako zidani u nešto rustičnijoj 
strukturi i tehnici. Zapadna kula i vanjski bedem sigurno su građeni u vri- 
jeme prije osmanske prijetnje, tj. do sredine 15. stoljeća, jer imaju karakte- 
ristične poprečne grede kojima se ojačavala masa zida. Iz vremena osman- 
ske prijetnje, tj. iz druge polovine 15. i s početka 16. stoljeća, sačuvano je 
dosta arhitektonskih elemenata. U prvom redu to su tri manja bastiona 
(forete) na vanjskom istočnom zidu. Jedan je smješten na sjeveroistočnom 
dijelu zida, a drugi na sredini istočnoga zida. Treći bastion nalazi se na ju- 
goistočnom dijelu zida. Te su torete po svoj prilici nastale uvođenjem to- 
pništva te su vrlo vjerojatno građene u drugoj polovini 15. i početkom 16. 
stoljeća, tj. u vrijeme najčešćih osmanskih provala. Isti je slučaj i s vidljivim 
dijelom sjevernoga zida, čija debljina od preko 1,5 m ukazuje na gradnju 
koja treba izdržati topničku paljbu. U tom stadiju prekinut je daljnji razvi- 
tak grada i tvrdi grad Blagaj odražava punu prisutnost gotike i početak re- 
nesansnih bastiona koji su služili za obranu od topništva.“ 


Vrijeme osmanskoga osvajanja Blagaja 


Naposljetku se postavlja pitanje kada je i u kakvim okolnostima tvrdi 
grad Blagaj pao u osmanske ruke. Budući da o tome nema izravnih vijesti u 
sačuvanim povijesnim izvorima, potrebno je analizom događanja iz sredi- 
ne četvrtoga desetljeća 16. stoljeća na prostoru dolina rijeka Une i Sane i 


1“, Item, si quos vestra regia maiestas miserit ex consilio ad videndum statum regni nostri, 
habeant in mandatis lustrare visitarque et alias arces, vt Crupa, Brynye et Vlagay. Quarum noa 
prouisio ac municio toti regno esset auxilio ac presidio..., Emilij Laszowski (ur.), Habsburški 
spomenici Kraljevine Hrvatske, Dalmacije i Slavonije, sv. 2. Zagreb, 1916., dok. 505, str. 504. 

* Usporedi Bojanovski, “Blagaj na Sani" 7. 

njihovom širom kontekstualizacijom pokušati utvrditi okvir događaja i vri- 
jeme osmanskoga preuzimanja grada Blagaja. 

Ne pozivajući se ni na kakve konkretne povijesne dokumente, niti de- 
taljnije analiziravši povijesne događaje, Hamdija Kreševljaković donio je 
podatak da je Blagaj 1537. uključen u sastav novoosnovanoga sandžaka 
Klis,* što bi značilo da je već tada taj grad napustila hrvatska, tj. kršćanska 
posada. Da bi se to Kreševljakovićevo razmišljanje moglo prihvatiti ili od- 
baciti, potrebno je u grubim crtama opisati prilike na granici s Osmanskim 
Carstvom u četrdesetim godinama 16. stoljeća. 

Neprestani ratovi sultana Sulejmana Zakonodavca iscrpili su ljudske i 
materijalne snage Osmanskoga Carstva, pa je i Osmanlijama bio potreban 
predah u ostvarivanju osvajačkih ciljeva. Koristeći taj predah, kralj Ferdinand 
I. sklopio je 1533. primirje sa sultanom.** Nakon samo tri godine započeo je 
novi rat. Osmanlije su već u proljeće 1536. provalili u Slavoniju između Dra- 
ve i Save, gdje su u njihove ruke pali mnogi tvrdi gradovi. Štoviše, cijela Po- 
žeška kotlina pala je u osmanske ruke te se granica na prostoru između Save 
i Drave primaknula sve do Moslavačkoga gorja.“ Nakon što su osvojili široke 
prostore između Save i Drave, Osmanlije su početkom 1537. započeli s pri- 
premama novih prodora u dva smjera. Jedan je vodio prema istočnoj jadran- 
skoj obali, gdje je glavni cilj osmanskih provala bio tvrdi grad Klis, posljednja 
utvrda u hrvatskim rukama između Mletačke Republike i Osmanskoga Car- 
stva, koju je junački branio kapetan Petar Kružić. Obrana Klisa napokon je 
popustila 12. ožujka 1537. te je Murad-beg tako ostvario velik uspjeh u da- 
našnjoj Dalmaciji.“ Drugi pravac osmanskih prodora te godine bio je u smje- 
ru doline Une. Vrlo brzo nakon osvajanja Klisa Murad-beg je smjestio jaku 
posadu i u Kamengrad i uključio ga u novoosnovani Kliški sandžak. Osim 
toga, primaknuo je granicu prema Uni.* 

Vrlo vjerojatno u kasnu jesen ili ranu zimu 1537. Osmanlije su zauzeli 
tvrdi grad Blagaj. Naime već početkom studenoga 1357. sastalo se hrvatsko 
i slavonsko plemstvo na Saboru u Dubravi kako bi odgovorilo na poziv 
kralja Ferdinanda I. u kojemu je tražio konzultacije o tome kako voditi 
obranu na Uni, jer je očito pala i posljednja kršćanska utvrda u dolini Sane 


#" Hamdija Kreševljaković, “Novi podatak o povijesti grada Blagaja na Sani. Prilog evidenciji 
spomenika kulture", Naše starine: godišnjak Zemaljskog zavoda za zaštitu spomenika kulture i 
prirodnih rijetkosti NR Bosne i Hercegovine 6 (1959): 35. 

#4 Mažuran, Hrvati i Osmansko Carstvo, 80. 

#5 Isto, 81-87. 

#6 Isto, 86-87. 

87 Isto, 87. 

u blizini samoga ulaza u dolinu Une. Ubrzo je Sabor poslao u Graz svoje 
poslanstvo, koje je kralju izložilo stanje utvrda na granici na Uni i na pro- 
storu između Save i Drave. Na sastanku održanom 5. studenoga 1537. sa- 
borsko poslanstvo predložilo je kralju da se ponajprije utvrde preostale 
utvrde na graničnim područjima. Tom je prigodom nabrojen čitav niz 
utvrda na Uni i prostoru današnje Banovine, no utvrda Blagaj nije spomi- 
njana.* Očito je ona nešto prije pala u osmanske ruke ili je pak napuštena 
jer ju je postalo iznimno teško braniti budući da se nalazila razmjerno da- 
leko od planirane crte obrane na Uni. Njeno će mjesto poslije preuzeti utvr- 
da Novi na Uni, tj. današnji Bosanski Novi. Nakon niza nesretnih okolnosti 
i slabe organiziranosti, Osmanlije su bez većih teškoća već 20. travnja 1538. 
osvojili Dubicu, tada najveći i strateški vrlo važan grad u donjem Pounju. 
Štoviše, uskoro je u osmanske ruke pao i Jasenovac, čime se i planirana 
obrana na Uni počela urušavati." 

U svakom slučaju, tvrdi grad Blagaj napušten je vrlo vjerojatno tijekom 
jeseni ili rane zime 1537. ili su ga pak Osmanlije osvojili u sklopu svojih 
priprema za napad na hrvatsko Pounje. Razmjerno brzo Osmanlije su u 
grad postavili vojnu posadu, što se svakako dogodilo prije 1555. godine, za 
koju postoji podatak da Osmanlije u Blagaju drže stalnu vojnu posadu. Na- 
ime Kreševljaković donosi podatak o osmanskoj posadi u Blagaju koji je 
zapisan u sidžilu što ga je pronašao u Gazi Husrev-begovoj knjižnici u Sa- 
rajevu.*' U rečenom spisu piše kako je na sudu u Sarajevu havaledžija mu- 
stahfiza grada Blagaja, neki Osman, izjavio da je od Husein-bega primio 
15.000 akči kao ostatak plaće mustahfiza grada Blagaja za šest mjeseci 
hidžretske godine 963., koja počinje 16. studenoga 1555. godine. 


* Milan Kruhek, Krajiške utvrde i obrana Hrvatskog Kraljevstva tijekom 16. stoljeća. Zagreb: 
Institut za suvremenu povijest, 1995., 98-99. 

* Prema sačuvanim povijesnim podacima, Dubica je 1538. pala u osmanske ruke zbog istih 
slabosti obrane kao i najveći broj drugih graničnih utvrda, tj. prije svega zbog njene potpune 
nespremnosti za imalo veći obrambeni zadatak. Naime prema pismu zagrebačkoga biskupa 
Šimuna Erdčdyja od 29. siječnja 1537., grad je neposredno pred dolazak osmanskih četa branila 
posada od samo sedam stražara, ili čak samo tri stražara (HS 2, dok. 333, str. 329-330). Te je 
godine osmanski napad zaustavljen kod Jasenovca, no kada je iduće 1538. Husrev-beg opet za- 
tekao Dubicu bez obrane, jednostavno ju je, 24. travnja, zauzeo bez ikakve borbe. Takav razvoj 
događaja naveo je kapetana Katzianera da pismom iz Gvozdanskog 1. svibnja 1538. javim štajer- 
skim staležima da je Dubica izgubljena izdajom branitelja (više vidi u: Kruhek, Krajiške utvrde i 
obrana, 122-124). 

% Mažuran, Hrvati i Osmansko Carstvo, 94. 

*' Kreševljaković, “Novi podatak", 36. 

Zaključak 


U zaključku se može reći da je nakon uspostave Jajačke banovine i sve 
češćih provala Osmanlija u dolinu Sane tvrdi grad Blagaj prestao biti rezi- 
dencija knezova Blagajskih te je tu funkciju preuzela sigurnija i udaljenija 
Otoka na Uni. Grad Blagaj dobio je prije svega obrambenu funkciju zbog 
svoje strateške pozicije na Sani. Ta je funkcija vidljiva i na sačuvanoj arhi- 
tekturi grada Blagaja, na što u prvom redu ukazuje vanjski zid sa tri manja 
bastiona, kao i niz slabo vidljivih puškarnica. 

lako su od devetoga desetljeća 15. stoljeća zaredale osmanske provale 
kroz dolinu Sane prema Uni i dalje u Hrvatsku i Slavoniju, ipak su se u to 
doba knezovi Blagajski više bavili sporovima sa susjednim velikašima, po- 
glavito knezovima Zrinskima, negoli organizacijom obrane. Određen osje- 
ćaj sigurnosti, ali zasigurno lažan, davala im je novoosnovana Jajačka ba- 
novina. No nakon što su Osmanlije 1503. zauzeli tvrdi grad Kamengrad u 
gornjem toku Sane, čitava sanska dolina i sam grad Blagaj postali su prva 
crta ratišta. Taj je prostor trpio uzastopne pljačkaške pohode te je postupno 
demografski opustošen odvođenjem stanovništva u roblje, ali i sve brojni- 
jim bjegovima domicilnog stanovništva u sigurnije krajeve. Štoviše, čini se 
da su Osmanlije grad Blagaj držali u svojim rukama u razdoblju od 1512. 
do 1519., kada ga je knez Stjepan Blagajski povratio u vrijeme uspješne 
obrane granice što ju je provodio ban Petar Berislavić. 

Od sredine trećega desetljeća 16. stoljeća grad je imao isključivo obram- 
benu funkciju te ga je bilo teško braniti jer je, po podacima, taj kraj potpu- 
no opustio stanovništvom. Padom Jajca i čitave Jajačke banovine 1527. za- 
pečaćena je i sudbina grada Blagaja, iako je još neko vrijeme ostao u kr- 
šćanskim rukama, svakako do 1531., kada se posljednji put spominje po- 
treba dodatnog naoružavanja tamošnje kršćanske vojne posade. 

Tvrdi grad Blagaj vjerojatno je konačno pao u osmanske ruke u kasnu 
jesen ili ranu zimu 1537., tj. nakon pada Klisa i osnutka Kliškoga sandžaka 
te kao priprema za daljnje osmansko osvajanje Pounja, koje je započelo 
osvajanjem Dubice 1538. godine. Tim činom završila je višedesetljetna 
agonija hrvatskih branitelja Blagaja i tamošnjega stanovništva, a cijeli je 
prostor doživio duboke demografske i gospodarske promjene dovođenjem 
novoga stanovništva i uspostavom čvrste vlasti Osmanskoga Carstva. 

The Counts of Blagaj and the Blagaj Castle after 
the Foundation of Banate of Jajce in 1464 


The Blagaj castle is situated near the mouth of the River Japra into the River Sana, close 
to the most important medieval road through the valley of the River Una and leading 
from the Eastern Adriatic coast to the Pannonian basin. During the fourteenth and fif- 
teenth centuries, the castle of Blagaj was the residence of Counts of Blagaj, the de- 
scendants of the earlier Babonić counts. While the collapse of the medieval Kingdom of 
Bosnia in 1463 foreshadowed Ottoman raids into the Sana valley, it was the foundation 
of Banate of Jajce that putan end to Ottoman raids for a couple of decades. Neverthe- 
less, historical documents sporadically indicate constant threat of Ottoman raids around 
the turn of the sixteenth century. This is even more clearly depicted by the remains of 
the castle of Blagaj that show abundant construction work conducted during the anti- 
Ottoman defensive wars. In this essay, the author contextualizes the known informa- 
tion about the Ottoman attacks in the Sana valley and the importance and the role of 
the Blagaj castle in the anti-Ottoman defence system of the castles. Although these 
buildings are today in poor condition, the ruins of the Blagaj castle indicate a major 
extension of the castle's fortification system built after 1503, and the beginning of the 
deconstruction of the defensive system of Banate of Jajce. A special attention is given 
to the establishnig of the final Christian (i.e. Croatian) desertion of the Blagaj castle dur- 
ing the 1540s. 


Keywords: castle of Blagaj, Counts of Blagaj, Ottoman wars, Banate of Jajce, late middle 
ages, fortification architecture. 

